Tohir Malik - 023. Шероз суғутидан кейин\n023. Шероз суғутидан кейин\nЎша куни аср вақтларида Низомиддинни чақирдим. Унга аввал берғон ваъдамни ёдлатиб, Шерознинг гўзал қизларидан ўн ададини хотирлатдим. Низомиддин кулди ва: “Менга бир ададгина қиз кифоя қилади,-деди ва бир оз ўйлаб туриб айтди:-Сиз Шероз халқини авф қилдингиз. Ғанимат ҳам йўқ, қиз ҳам йўқ, нимани ҳадя қиласиз?” Мен айтдим: “Сен бу тўғрида ғам ема. Ҳозир Шероз ҳокимини чақириб шаҳарга хабарчи чиқартираман. Сенга маъқул бўлган қизга икки минг динор бериб сотиб оламан. Кимки ўзининг қизини сенга ёқтиролса, мендан пулни олади, сен эса қизни оласан. Иш битдими?” Низомиддин рози бўлди, уятчан йигитлар каби сокитлик билан розилигини билдирди.\nЭртаси куни дорул-ҳукумага бўйига етган қизлари бор одамлар қизларини ясаб-тусаб олиб келиб Низомиддиннинг назаридан ўтқузишди. Ул ўзи танлаган қизни олғондан кейин хазинадан ваъда қилинғон пулни бердим.\nУндан кейин ҳар вақт Низомиддин билан сўзлашсам, Шероз қизларини мақтаб, мени ҳам қизиқтириш учун: “Эй Амир, агар умрингизда бир хурсандликка эришиб қолай десангиз, Шероз қизларидан бирини олинг, нимага деганда, Шероз хотунларидек меҳрибон хотун дунёда бўлмайди”, дер эди. Лекин унинг ташвиқи мени Шероз қизларидан олмоғимга қизиқтиролмас эди. Мен Музаффарий наслини қуритмоқға қаттиғ киришган эдим. Шаҳзода Яҳё Музаффарий билан Мутаъсим ибн Зайнуллобидиннинг изини қидирмоғда эдим. Султон Яҳё Музаффарийни Қамшо деган жойда деб хабар олдим. Қамшо ҳокимига бир хат юбордим. Мазмунида: “Агар дунёда ҳаёт юриш ниятинг бўлса, Яҳё Музаффарийнинг бошини кесиб олдимга олиб кел, мукофот ол”, дедим.\nБир кун менга хабар бердиларки: “Амир Абдулбоқий деган Қамшо ҳокими сиз билан мулоқот бўлмоқ истайди”. Ижозатим билан олиб кирдилар. Ғубор билан чанг босиб кетганидан юзини кўриб бўлмас эди. Елкасидаги хуржунни олдимги қўйиб, ичидан бир дона кесилган бошни чиқарди ва: “Эй Амир, сиз талаб қилғон бошни олиб келдим,- деди. Сўзида давом этиб:-Қамшодан бу ерга келгунча етти адад отни юткаб ишдан чиқардим. Бундан мурод кесилган бошни саситмай, иритмай олиб келиб назарингиздан ўткузиш эди”.\nМен шаҳар ҳокими билан бир неча оқсоқолларни чақириб, улардан шу кесилғон бош Яҳё Музаффарийнинг боши деган шаҳодатни олғонимдан кейин, амир Абдулбоқийдан: “Султон Яҳё Музаффарийни қандай қилиб ўлдирдинг?” деб сўрадим. У жавоб берди: “Эй Амир, Сизнинг мактубингиз етиб борди. Шу бошни олмасам, ҳаёт юришим мумкин эмаслигини билдим, уни меҳмон қилиб, емакка даъват этдим. Суфро устида таом еб ўлтурғон эди, кишиларим унинг устига ҳамла қилиб, бир неча қилич-ханжар зарбасини орқа-олдидан уриб ўлдурдилар. Мен дарҳол бошини кесиб, икки кеча-кундуз йўлни тўхтамасдан босиб ҳузурингизга етиб келдим”.\n“Демак, Султон Яҳё Музаффарийни суфро устида таом еб ўлтурғонда ўлдирдингму?” дедим. У: “Бале, мен уни шу вақтда ғофил топиб ўлдурмасам, бошқа вақтда уни ўлдуриш уҳдасидан чиқолмас эдим”, деди. “Мен ўз душманимни ҳаргиз таом еб турғонда ўлдурмайман”, дедим. Амир Абдулбоқий “Эй улуғ Амир, мен сизнинг амрингизни бажариб келсам ҳам, ўринсиз ҳисоблайсизми?” деб надоматлик савол берди. Мен унга: “Сен ўринсизликка чиқмайсан, фақат, мен сенинг бу хилда ўлдиришингни писанд қилмадим”, дедим ва унга беш минг динор берилсин, деб буюрдим. Амир Абдулбоқийнинг надомати ўрниға чеҳраси очилди. Олтин солинган халталарни олиб хуржуниға солди. Уни зўрға кўтариб, елкасига кўтармоқчи бўлганида, бу бошни ҳам олиб кет, дедим. У ҳайрон бўлди: “Бу бошни олиб кет, дедингизми?-деди.-Сизнинг бу бошға эҳтиёжингиз йўқми?” “Душманнинг кесилғон бошининг менга кераклиги ва ҳожати йўқ”, дедим. Амир Абдулбоқий бошни ҳам ҳуржунга солиб, олтин билан бошнинг оғирлигидан букилғонча чиқиб кетди.\nСултон Яҳё Музаффарийни тугатғонимдан кейин Султон Мутаъсим ибн Зайнулобидинни қидиришга киришдим. Таъкид билан келғон хабарларда унинг Шомда эканлиги маълум бўлди. Шом подшоҳининг ёрдами билан Форсга қўшун тортиб келиб, тасарруф қилмоқ фикрида Форс подшоҳлигининг тамаъида юрган эмиш, деб Форсдан Мовароуннаҳрга кетганимда эшитдим. Мен у ердан Шом подшоҳига хат ёзиб, Султон Мутаъсим Зайнулобидинга ёрдам қилмоқдан воз кечмоғини ва уни муҳофаза билан Мовароуннаҳрга ҳузуримга юбормоғини талаб қилдим. Шом подшоҳи менинг мактубимга: “Маълум бўлишича, сенинг димоғингни ғурур қоплаб олибди. Агар ундоғ бўлмаганида, ўз ҳудудингда адаб сақлаб, мендек бир подшоҳга бундоғ буйруқ қилмас эдинг. Султон Мутаъсим менга паноҳ тортиб келган, мен ҳам унга ёрдамимни камчиликсиз ҳолда бераман”, деган йўсинда жавоб ёзди.\nШом подшоҳининг бу жавоби мени Ҳиндистонга қилиб турган азимимни кейинга қолдириб, унинг устига қўшун тортмоғимни олға суриб қўйди. Султон Мутаъсим ибн Зайнулобидин оқибатда менинг аскарбошлиғимнинг бири билан кечган маъракада ўлдурилиб, Музаффарий сулоласи бутунлай тугади.\nШероз ишларидан фориғ бўлғонимдан кейин уламолари билан кўришмоқға бошладим. Диний уламолари билан ўткузилғон биринчи мажлис Умар ибн Лайс Саффорийнинг масжидида бўлди (Бу масжиднинг 285 йили ясалғонини илгари ёзғон эдим). Аввал мажлисдаги ҳозирларга хизматчиларим тарафидан шарбат тортилди. Сўнгра мен тарафдан Шерознинг отоғлиқ уламоларидан бўлғон Шайх Баҳовуддин Ўрдустоний билан суҳбат бошланди. Ундан савол қилдим: “Таҳорат олғон кишининг оёғига масҳ қилғони тўғрими ёки ювҳони тўғрими?”\nШайх Баҳовуддин Ўрдустоний: “Оёғни ювмоқ керак”, деб жавоб берди. Лекин далил учун оят ва ҳадисдан аснод кўрсатмади. Мен сабаб сўраганимда, “Аллоҳнинг ҳукми шу”, деб сўзни кесди. Ҳатто далили учун бирор оят ўқимоғини сўрадим. Шайх Баҳовуддин Ўрдустоний жавоб беролмади. Уламолардан бири: “Мен жавоб берсам бўладими?” деб савол қилди. Унинг жавоб беришини хоҳламадим. Фақат Шайх Баҳовуддиннинг жавоб беришини кутиб турдим. Ниҳоят Шайх Баҳовуддин: “Таҳорат хусусида оят борлигини биламан, аммо ҳозир эсимдан чиқиб қолди”, деди. Унинг бу жавоби бир уламога нолойиқ жавоб эди. Шунинг учун унга тавжиҳан ва танбиҳан бундоқ дедим: “Сен шуҳратлик олимдирсан, Шерознинг пешволаридан бўласан, шундоғ бўла туриб, таҳорат ҳақиндаги оятни эсдан чиқариб қўясан. Сен каби катта уламонинг ўз ҳужжати-далилидан айрилиши моҳир жангчининг жангга қуролсиз чиқиши, қиличини уйда эсидан чиқариб қўйғони кабидир. Бу ҳақда сураи Моида, сураи Нисонинг бу оятлари бор”, деб оятларни ўқиб бердим. “Оятларнинг маъносини биласанми, таржима қилиб берайинми?” деб сўрадим. “Маъниларини биламан”, деб сукут қилди.\nНавбат Ҳожи Мусо Кутоҳийга келганда, “Намози бомдодга хос фазилат бор, шунинг далилини айтиб берсангиз”, дедим. Мусо Кутоҳий: “Эрта намози бу куннинг бошланишига кириш намози бўлғони учун фазилатликдур”, деди. “Шу сўзингни Қуръон ояти билан далил кўрсатиб исбот қил”, дедим. Мусо Кутоҳий жавоб беролмағанидан кейин мажлисдагиларга хитобан: “Саволимга ким жавоб беради?” деб сўрадим.\nЙиғилиш орасидан бир нафар кўса одам: “Рухсат берсангиз, мен айтиб берай,- деди. Ижозат берганимдан кейин айтди: “Эй Амир, Аллоҳу таоло тонг намозининг фазилати ҳақида сураи Исрода “Қуръонул фажр” деб зикр этгандурки, эрта (фажр) намозини Қуръон деб таъриф этиш билан унинг фазлини ҳам Қуръон мартабасидек кўрсатди. Бу ҳақда бутун Ислом уламолари муттафиқдирлар. Динимиз шу асос билан бутун мусулмонларга еткузадирки, эрта (бомдод) намози Қуръон каби аҳамиятликдир. Шу билан бирга, намозни дин арконларидан деб биламиз. Шуни ҳам эсдан чиқармаслик лозимдирки, Аллоҳ таоло Қуръонда бошқа намозларни ҳам зикр этди. аммо ҳеч қайси намозни “Қуръон” деб васф қилмади. Фақатгина тонг намозини “Қуръонул фажр” деб зикр этгандир. Хулосада шуни баён қиламан: Сиз сўраган бомдод намозининг фазлига далил ушбудир, шу билан бирга, бошқа намозларни файзи йўқ экан, деб ташлаб қўймаймиз. Уларнинг ўзига яраша фазли бордир. Фақат “Қуръон” деб фазилат берилмагандир”.\nМен уни: “Марҳабо, эй олим киши, ўрнингдан тур, ёнимга келиб ўтир, сенинг жойинг мажлиснинг садридадир”, дедим. Ул киши келиши билан ёнимға ўлтурғиздим. Устидаги кийимлари йиртиқ бўлиб, бир аҳли илм одамга муносиб эмас эди. Исмини сўрадим. “Ҳасан ибни Қурбат” деб жавоб берди. “Аҳволинг қандай?” деб сўраганимда: “Эй Амир,маош тўғрисида қийналғондирман”, деди. Унга бир минг динор берилишини хазинадоримга буюрдим. Ҳасан Қурбат менга ташаккур қилғондан менга яна ҳам яқинроқ келиб, шивирлади: “Эй Амир, мажлисингизга ҳозир бўлғон уламоларни бундан зиёда ҳижолат қилишга киришманг, буларнинг кўплари руҳониятнинг мазоёларидан маҳрумдир. Фақат кўринишда ўзларини уламо суратида ясаб олғондирлар. Ҳатто арабий тилни тузук билмайдурғонлари ҳам кўпдир. Қуръонни билиб, Қуръон руҳоний уламоси аталмоқ учун арабийни яхши билиш лозимдир”, деб менга интибоҳ берди. Менинг қасдим ҳам уларни шарманда қилиш бўлмай, балки руҳоний фазлу камолотларини билиб, улардан истифода қилмоқ эди. Ҳеч кимда эшитмаган илм ҳикматини улардан эшитиб, илм олмоқни истар эдим.\nШайх Хасан Қурбат: “Эй Амир, Шерозда кўп олимлар бордир; улар ҳақиқий уламолар бўлиб, излатда яшайдурлар. Уларни “урофолар”, “аҳли урафон” деб атаймиз. Кўз олдингизда турғон “уламо”лар уларни “палид” деб шуҳрат берадирлар. Чунки улар ўз шеъларида майхона, маъшуқа, даф-чангдан баҳс қиладирлар. Аммо булар бу румузот ва истилоҳотлардан мутлақо хабарсиздирлар. Уларни майхўр, фосиқ дейдирлар. Ҳолбуки, урофолар истилоҳинда май, майхона, даф, чангларнинг ўзига хос маънолари бордир. У маъноларни ўша урофоларнинг ўзлари биладирлар, шариатга ва одобга хилоф қилмайдирлар. Бу кишилар аҳли урофон билан алоқа қилмағонлари учун уларнинг рамуз-истилоҳлариндан бехабар ҳолда, ҳар хил мағоир таъбирлар билан авомнинг фикрига ва урофолар маслагига ўрунсиз ҳужум қиладирлар. Эй Амир, агар сиз бу янгиликларни билишга қизиқсангиз, Шероз урофоларини хос ўз ҳузурингизга чақириб, улар билан суҳбат қилгайсиз”, деди.\nМен Ҳасан Қурбатга мамнуният билдириб: “Сенинг тавсияларингни қабул қиламан. Албатта, бу орифлар суҳбатидан истифода қиламан”, дедим. Феълан, унинг тавсиясига эътимодан, Шероз урофонларини ўз уйимга чақирдим. Уларнинг ҳаммасининг исмларини зикр қилмоқға ҳожат йўқ учун, буларнинг орасидан: Зикриё Форсий (тахаллуси Вомиқ), Сабоҳиддин Сумбули (тахаллуси Ориф), Шамсиддин Шерозий (тахаллуси Ҳофиз) кабилар мавжуд эди. Булардан Ҳофиз шеърларини ўқиғон эдим. Бошқаларининг номларини ҳам билмас эдим. Шамсиддин Ҳофиз у кунларда кексайиб, кўзлари хиралашиб, бели букилиб, нотавон бўлуб қолғон эди (Мен ҳам қариб қолдим, лекин мен, ул одам каби, нотавон эмасман. Чунки мен ором олмайман, чолушаман (ишлайман),ҳаракат қиламан).\nУлар учун ҳозирланган таомлар тановул қилиниб бўлғондан кейин суҳбатни Зикриё Форсий Вомиқға хитобан: “Сен мусулмонмисан, йўқми?” деган савол билан бошладим. У: “Алҳамдулиллоҳ, мусулмонман”, деб жавоб бергандан кейин: “Кўп яхши. Бу ҳолда Исом ақидаси ва фармонларини яхши тушунасан, уларни адо қилмоқ, бўйинсунмоққа ҳам қоилдурсан. Бунинг устига, орифлар зумрасига мансубдурсан. Хўп, шундай экан, нимага намоз ўқиғувчига қибла билан бутхонанинг фарқи йўқ деб ақида қиласан?” дедим.\nЗикриё Форсий Вомиқ жавоб беришга бошлаб, шундай деди: “Эй Амир, Каъбанинг аввал бутхоналиги, сўнгра мусулмонларга қибла бўлиб қолғонлигини назарда тутмағон ҳолимизда ҳам, орифларнинг бутхона демакдаги назарияси, Худо қаерда бўлса, қибла ўша жойдир, деган назарияга боғланади. Худо ҳар жойда ҳозир-нозирдир. Қайси тарафга қаралса, уни мушоҳада қилинадир. Демак, ҳамма жойда бутхона қибладир”.\nМен: “Марҳабо, эй Вомиқ, яхши жавоб бердинг. Албатта, Худо ҳамма жойга қаралса, бордир. Аммо Худонинг хос амри мавжуддирким, намоз ўқиғонда, юзларини қиблага қаратиб туриб намоз ўқиғайлар, деб буюрғондир. Акс ҳолда, бутхонага қараб намоз ўқимоқ ҳаром ва ножоиздир”, дедим. Зикриё Форсий Вомиқ: “Сўзингизга изоҳ бермоғим учун ижозат сўрайман”, деди. Ижозат берғонимдан кейин сўзга кирди: “Бир мусулмон суннату вожибларни адо қилиб, мустаҳаб амалларни ҳам ўринлаб юрган бўлса, унинг даражаси орифликка яқинлашиб борғон бўлади. Фақат, орифлар мулоҳаза ва фикр қилғон нуқталарга етишмағонлик фарқи бўлади. Маълумки, урофолар бу нуқталарда мустаҳаб амалларни ҳам тарк этмайдилар. Шу билан бирга, беш вақт намозни қиблага қараб ўқишлари муҳаққақ ва муқаррардир. Аллоҳу таолони ёдлаб зикр қилғонда кўпроқ фикр билан машғул бўлади. Қайси тарафга қараса, Аллоҳу таолонинг санъатидан бирига қарайди. У нарса тўрт ҳикматнинг қайси бирида бўлса, фарқсиздир. Бу ишни Ислом амрларига қарши деб ҳукм қилиб бўлмайди. Эй Амир, беш вақт намозни ўқиш ва бошқа фарзларни адо қилиш ҳар бир мусулмоннинг аднои марҳалада қиладурғон вазифасидир, агар сиз менинг сўзимдан танқид бобини очиб муораза қилмасангиз, шундай бир мисол қиламиз: бир кичик бола бошқа таомларни еб ҳазм қила олмайди. Унга онасининг сути кифоя қилади; унинг улғаймоғига шу сутни бериб, ой, йиллар интизор чекилади. Катта бўлғондан кейин у бола сутга қаноат қилмайди. Ҳар бир емакни еб, ўзининг комил инсон эканлигини кўрсатади. Садри Исломдаги мусулмонларнинг (баъзи саҳобаи киромлар мустасно ҳолда) кўпларида илм маориф нашр бўлиб етмағон эди. Уларнинг савиясига нисбатан аҳкомлар берилмаса шошиб қолиб, хатоларга иртикоб қилиб қолишлари мумкин эди. Аллоҳу таолони танийман, деб ўз фикрида адашиб кетмоғидан эҳтиёт лозим эди. Бу нуқталар назари Илоҳийда маълум бўлғони учун уларнинг ақли, илми ва ноҳияларига мувофиқ қонунлар (фиқҳ) вазъ этилғондир. Ислом ақидасига асосланиб, уламолар кўпайди, фикрлар, тадбиқларга йўл очилди. Улар кўриб чиқмағон илм, фан назариялари қолмади. Бугун ҳижратдан саккиз аср ўтди. Ислом маорифига оид мингларча китоблар юзага чиқди. Шундай бўлса ҳам, бугунги мусулмонлар садри Исломдаги оддий мукаллафият билан ҳаёт кечирмоғдалар. Албатта, Аллоҳу таоло ўз бандаларидан ундан ортиғроқ нарса талаб қилмайди. Бироқ маориф нури билан танвир этган кишилар зиёдаси билан амал қилмоқлари керак. Худони танимоқда бир орифнинг бир оддий мусулмондан фарқи бўлиши керак. Мана, ориф деганимиз шу зумранинг аҳлидирлар”, деди.\nСабоҳиддин Юсуф Сумбули Орифга: “Сен ҳам Вомиқнинг сўзларига мувофиқмисан?” деб савол бердим. У ҳам тасдиқлаб жавоб берди.\nМуноқашани ҳал этмак учун: “Ундоғ бўлса, бу мавзуни соддароқ қилиб, илмлик кишилар Худони танимоқлари учун авомдан кўра кўпроқ амал қилишлари керак, деб тасрий қилмасдан, нега бутхона каби сўзларга уринасизлар?” деб савол қилдим.\nМенинг бу саволимга Юсуф Сумбули Ориф жавоб берди: “Эй Амир, орифлар ўз назариясини соддача тил билан изҳор қилмай, махсус истилоҳатларга бош урмоқларига икки сабаб бордир. Биринчиси: авом кишилар илмий кишилар (орифлар) билан илми ноҳияда баробар эмасдурлар. Бинобарин, уларга яқин бир истилоҳ қўлланмоққа мажбур бўлгандирмиз. Иккинчи: уламолар ўз бозорларининг касод бўлиб қолмаслиги учун урофоларга қарши рақобат-хусумат қиладилар. Нимага деганда, халқнинг кўзи очилиб, бутун халқ оммаси Худони ҳақиқий маъноси билан таниб қолсалар, улар ўз шамлари атрофида тавоф қилиб (парвонадек фидо бўлиб) юргувчи муридлардан айрилиб қоладилар. У вақтда уламоларнинг бозорлари касодлашиб, дўконларини боғламоққа мажбур бўладилар. Мансур Халлож билан Айнил Қузод Ҳамадонийлар содда тил билан сўзлаб, халқнинг кўзини очмоқчи бўлган эдилар. Истилоҳ қўлланишига ҳам рози эмас эдилар. Жумладан, Мансур Халлож: “Мен ҳақман”, дер эди. Буни дарҳол “Мен Худоман” деди”, деб дорга осдилар. Ҳолбуки, на Мансур Халлож, на Айнил Қузод худолик даъвосида эмас эдилар. Уларнинг мақсадлари Худони ҳамма жойда мавжуд демак эди (Мутаржим Учқун изоҳи: Салоҳиддин Салжуқийнинг “Тажаллий худо дор офоқ ва анфус” деган китобида бу ҳақда тавсиҳлар бордур). Бу кунда ҳам бир киши “Худо менда бор” деса, кофирликка ҳукм қилиб ўлдиришади. Токи урфон маслаги дунё халқлари фикрига ўрнашгунча, вазият шу ҳолда қолади. Орифлар ўз назарияларини содда тил билан ошкора қилолмайди. Мана шу сабаблар билан ўз назарияларини махсус истилоҳлар орқали тилга келтирмоққа мажбурдирлар”, деди.\nБу мажлисда мен орифларда илмлардан кўпроқ маърифат борлигини ҳис қилдим. Буларнинг сўзларини ақл қабул қила олар эди. Чунки булар Қуръон маъноларини уламолардан кўра яхшироқ билиб, тушунар эдилар. Сўзлари орасида Қуръон оятларидан кўпгина далил келтириб сўзлашга қодир эдилар.\nНавбати билан Шамсиддин Муҳаммад Шерозий Ҳофиз билан: “Сокинони ҳарами сатри ифоф малакут, бомани роҳи нишин бодаи мастона зоданд” деб ёзган шеъри ҳақинда баҳс қилдим. Ва Ҳофиздан: “Шу шеърни сен ёзганмидинг?” деб сўрадим Ҳофиз: “Эй Амир, кўзларимнинг заифлигидан Сизни яхши кўролмайман, аммо товушингизни яхши эшитдим. Ҳа, ўша шеърни мен ёзганман”, деди. “Ундоғ бўлса, Худони бир ҳарамхонаси бор каби танитиб кофир бўлганинг устига, Аллоҳ таолонинг пок ва муназаҳлигига иҳонат ҳам келтиргансанки, Худонинг хотунлари ҳарамхонасидан чиқиб, йўл бўйида сенга учраб, майнўш қилиб, маст бўлғон эмишлар”, дедим.\nҲофиз: “Эй Амир, мен куфур ҳам айтмадим, иҳонат ҳам қилмадим. Байтнинг аввалги мисрасида: “Сокинони ҳарами сатри ифоф малакут”, дедим. Сатр, ифоф деган бу икки калима Худонинг ҳарамхонаси оддий бир ҳарамхона эмаслигини исбот қилмоқдадур. “Худонинг ҳарамхонаси” деганим румуз калималаридан бўлуб, унинг сирлари розий халққа ошкора эмасдур. У офият маконидир. Сўнгра мен, Худонинг ҳарамхонасида хотун киши бор, демадим ва яна шеър биносинда хотун киши исми тутилмағондир. Масалан, “Занхои ҳарами” деганим йўқ, балки: “Сокинони ҳарам” дедим. Шеъримда “Ҳарамхона” деган гап йўқ. Фақат “ҳарам” исми зикр қилинғондур. Бунинг маъниси - ғоятда муқаддас жой ва ул жойда бегоналарга йўл йўқ, демакдур. Мен бу шеъримни бир баҳор мавсумининг саҳар чоғида айтғонман. Ўша саҳар чоғида ҳаво кўп матлуб эди. Бутун Шероз ҳавоси гул ҳиди билан қопланғон эди. Бу илоҳий манзара мени мастликка эҳсос эттирар, булбулларнинг нағмасини эшитар эканман, хурсандликдан ҳаяжонга дуч келдимки, гўё мен коинотнинг ҳамма нарсасига шерикдирман. Фаришталар менинг вужудимга шомилдур. Мен ҳам фаришталар вужудига киришғондирман. Бу эҳсос ҳаддан ошди ва бу шеърни ёздим:\nСокинони ҳарами сатри ифофи малакут\nБомани роҳи нишин бодаи мастона заданд\n(Таржимаси: малакутнинг ҳарами сатр ифофиндагилар ичдилар май, мен билан маст ўлгунча...)\nҲофизнинг сўзини кесиб: “Сен иккинчи мисрада: малакутнинг сатри ифофида ўлтургувчилар ёки, сенинг сўзингга кўра, фаришталар сен билан май ичиб маст бўлмишлар. Оё майнинг ҳаромлигини билмайдурсанми?” деб савол бердим. Ҳофиз: “Эй Амир, май ичмоқлик боёғи айтиб ўтилғон урфон ислоҳларидандир. Шароб ичган маъносида эмасдир. “Май ичмоқлик” деган бу сўзнинг маъниси: “Аҳли камол олим кишилардан маърифат-маориф ўрганиш маъносидадир. Оддий шароб ичиш одамни маст қиладур, камол аҳлидан маърифат ҳосил қилган одам ҳам маст бўладир. Майхона дейилганда, урофолар ўша илм маърифат ҳосил қиладирғон жойни қасд қиладур (Таржима муҳаррири Яъқуб хўжа Маҳжурий изоҳи: Ҳофиз Шерозийнинг илмий сўзлари соҳибқиронни шиддатидан туширибгина эмас, таслим бўлғонини ўз қалами билан ёзиб эълон қилмоғига қадар таъсир бера олғондир. Соҳибқирон ила Ҳофиз Шерозий орасида ўтган баҳслар, янгидан бирор саволга ўрин ҳам қолдирмасдан “май” сўзи маориф-маърифат душманларининг тааддисига қарши қўлланилган истилоҳ (румуз) эканлигига қаноатлантирди. Мана шу истилоҳни Ҳайём, Навоийлар ҳам қўллагани ўз-ўзидан маълумдир. Афсуски, бугундаги баъзи қалам соҳиблари бу маънони суиистеъмол қилиб, гўёки бу мутафаккирларни ичкулик сотувчиларнинг карнайчисига айлантириб қўймоқдадурлар. Шу билан бирга, ўзларини ҳам ичкулик корхоналарининг ташвиқотчилари ўрнида қалам тебратмоқдадирлар. Умидим шулки: ҳар бир қалам соҳиби инсониятга зарарлик моддани мақташ йўли биланинсонлар саломатлигига зара бермасликни назарда тутсалар, инсониятга буюк хизмат қилган бўлур эдилар. Ҳофиз Шерозий, Умар Ҳайём, Алишер Навоий каби мутафаккирлар истеъмол қилган “май” калимаси илмий истилоҳ бўлиб, унинг замирида илм-маърифат турғонини ўқувчиларга огоҳлатишга ҳаракат қилсалар, деб кўзда тутаман). Ўша баҳорнинг саҳар вақти мени жазб қилиб олғон эди. Фаришталар мен билан суҳбатдадирлар. Хилқат розларини менга очиб бермоқдалар, деб тасавввур қилур эдим. Мана шу ҳолни: “Мен билан шароб ичдилар” деб ифодаладим”, деди.\nҲофиздан: “Ўша сенга айтган сирлар ва розлар нима эди, айтиб бер”, дедим. Ҳофиз: “Эй Амир, ўша саҳарда фаришталар хилқат асрорини менга очмоқдалар деб тасаввур қилдим. У қадар нарсаларни эҳсос қилдим, таҳаййул эди. Албатта, у таҳаййулни тилга келтиролмайман. Агарда илож бўлса эди, ҳаммасини шеър қолибига солар эдим. Бутун орифлар қаттиғ фикр қиладилар, кўп нарсаларни эҳсос қиладилар, тилга келтирмоқ учун ўзларини ноқис кўрадилар. Шунинг учун бу маҳсусотларни баён қилмоқ қийиндир. Шеър қолибига киргизмак ҳам мумкин эмасдир. Биз бир нарсани қаттиқ-юмшоқ, иссиқ-совуқ деб айта оламиз. Эшитгувчиларимиз ҳам бунга тушунадилар. Бироқ маънавий маҳсулотларни баён қилмоқ бу каби қулайгина эмасдир. Мабодо баён қилғон бўлсак, эшитгувчилар нима деғонимизни ҳеч бир тушунмайди. Ориф бўлмағон оддий бир инсон баҳор фаслининг саҳар чоғида эсғон ел олиб келғон атрий гулларнинг ҳиди димоғини муаттар қилиб, булбулнинг нағмаси муаззин чеккан бомдод намозининг азони қулоғларга кириш билан бир кайфият эҳсос қилинади. Ана шу эҳсосни ким мукаммал ҳолда тасаввур қила олади? Агар тасаввур қилдим деса, лак-лакдан бирини айтган бўлиб, руҳга етган таъсирини комилан таъриф қилолмайди. Мана шундай экан, фаришталар билан нималарни баҳс қилдик, улар нима деди, мен нима сўрадим – буни тилга чиқармоқ имконсиздир. Бинобарин, саволингизга бир нарса деб жавоб бериб сизни қаноатлантира олмайман”, деди.\nЭй ширин сўзлик киши, яхши сўзладинг, берғон жавобларинг менга қаноат бағишлади. Қуръонни ёд биармушсан, тўғрими?” дедим. Шоир: “Бале, эй Амир”, деб жавоб берди. Мен “Аъроф” сурасининг этагидан бошлаб оят ўқиб бергин”, дедим. Шоир: “Суранинг оёғидан тортиб бош тарафига қараб оят-оят ўқи, демоқчисиз, лекин мен бундан ожиздурман”, деди.\nСўнгра мен ўзимнинг сўрмоғимнинг мумкин эканлигини айтдим. Улар: “Бизда сизни имтиҳон қилгудек журъат йўқ” дедилар. Мен уларга тортинчоқлик қилмасликларини бемалол қилғонимдан кейин сураи Бақарани талаб қилишди. Мен ўқиб бердим. Улар таҳсинга оғиз очдилар. Ҳофиз эса: “Эй Амир, сиздек бир донишманд кишининг олдида ўзимнинг ожизлигимга эътироф этаман. Гарчи мен Ҳофизи Қуръон бўлсам ҳам, сизнинг олдингизда ўзимнинг қори эканлигимни сўзлай олмайман”, деди.


Ўзбекистон Лига Кубоги. АГМК - "Бунёдкор" учрашувида 7та гол урилди / CHAMPIONAT.asia\n07:48Сарри: “Юве” ўйин охирида хатога йўл қўйди” 0 07:31Зидан: “Реал” майдонда устунлик қилсада, кўплаб голли имкониятларни ярата олмади” 3 01:45Ла Лига. “Реал” чемпионатдаги илк мағлубиятини аутсайдерлар қаторидаги жамоадан қабул қилиб олди 61 01:35А Серия. “Ювентус” ғалабага эришди, Буффон эса сўнгги сонияларда қаҳрамонлик кўрсатди 6 01:00Карпин 6:1дан кейин нималар деди? 18 23:52Маэстро қайтди! 12 23:40Бундеслига. Икки “Боруссия” ўртасидаги тўқнашувда ягона гол ўйин тақдирини ҳал қилди 0 23:25АПЛ. “Манчестер Сити” сафарда “Кристал Пэлас”ни таслим этди 8 23:13А Серия. “Ювентус” – “Болонья” учрашувнинг бошланғич таркиблар маълум 2 23:05Ла Лига. “Мальорка” – “Реал” баҳсининг асосий таркиблари эълон қилинди 14 23:006:1! "Зенит" "Ростов"ни "сочиб ташлади" 246 22:50Ибрагимович: "Ҳар бир муваффақиятли тўпни тўхтатиши учун Лукакуга 50 фунт таклиф қилганман" 5 22:40Гризманн МСГ триосидан кўп нарсани кутмоқда 3 22:29ЛаЛига. "Атлетико Мадрид" - "Валенсия" 1:1 0 22:26Феликснинг жароҳати боис “Атлетико” баҳсни 10 киши бўлиб якунлади 2\nЎзбекистон Лига Кубоги. АГМК - "Бунёдкор" учрашувида 7та гол урилди\n05 июл 20:45\nТеглар : АГМК БунёдкорЎзбекистон Лига Кубоги\nЎзбекистон Лига Кубоги мусобақасининг 3-туридан ўрин олган АГМК - "Бунёдкор" учрашуви бўлиб ўтди.\nУшбу саҳифада ўйиннинг натижасини кузатиб бориш мумкин бўлди.\nЎйин бошланди. 7-дақиқада Бобурбек Юлдашев ҳисобни очди - 1:0.\n20-дақиқада Миржамол Қосимов собиқ клуби дарвозасига гол урди - 2:0. Учрашувнинг 27-дақиқасида Санжар Риҳсибоев бирга-бир вазиятдан унумли фойдаланиб ҳисобни қисқартирди - 2:1.\n55-дақиқада Зафар Полвонов гол урди - 3:1.\n71-дақиқада Хуршид Ғиёсов пенальтидан ҳисобни қисқартирди - 3:2. Кейинги дақиқада Миржаҳон Мираҳмадов ҳисобни тенглаштирди - 3:3.\n75-дақиқада Санъат Шихов яна бир бор мезбонларни олдинга олиб чиқди - 4:3.\nЎйинда ғалаба қозонган АГМК кейинги босқичга чиқди, "Бунёдкор" эса гуруҳда қолиб кетди.\nАГМК (Олмалиқ) — "Бунёдкор” (Тошкент) 4:3\n5 июль 2019 йил. Олмалиқ. ОКМК стадиони.\nГоллар: Бобурбек Юлдашев 7, - 1:0. Миржамол Қосимов 20, - 2:0. Санжар Риҳсибоев 27, - 2:1. Зафар Полвонов 55, - 3:1. Хуршид Ғиёсов 71 пенальти, - 3:2. Миржаҳон Мираҳмадов 72, - 3:3. Санъат Шихов 75, - 4:3.\nАГМК: Суҳроб Султонов, Миржамол Қосимов (Камрон Саидазимов, 70), Санъат Шихов, Зафар Полвонов (Камрон Абдулҳамидов, 70), Зоҳир Пиримов, Ғулом Ҳайдар Ғуломов, Акмал Шораҳмедов (Мирғиёс Сулаймонов, 77), Жасур Умаров, Сайдулло Раҳматов, Сардор Раҳмонов, Бобурбек Юлдашев.\nОгоҳлантиришлар: Сардор Раҳмонов 48, Бобурбек Юлдашев 70.\nЗидан: “Реал” майдонда устунлик қилсада, кўплаб голли имкониятларни ярата олмади” 3\nЛа Лига. “Реал” чемпионатдаги илк мағлубиятини аутсайдерлар қаторидаги жамоадан қабул қилиб олди 61\nЛа Лига. “Мальорка” – “Реал” баҳсининг асосий таркиблари эълон қилинди 14\nГризманн МСГ триосидан кўп нарсани кутмоқда 3\nҚирғизистон терма жамоаси бош мураббийи Крестинин Ўзбекистон билан ўйин бўлишини тасдиқлади 39\nЭшитдик-да: Ўзбекистон терма жамоаси Қирғизистон билан ўртоқлик ўйини ўтказади 103\n«Бош вазир кубоги» бошланди, дастлабки кун кутилмаган натижаларга бой бўлди 11


ЎзА - “ТАСС” махсус лойиҳада Леоновнинг очиқ фазога чиқишини қайта жонлантирди\n“ТАСС” махсус лойиҳада Леоновнинг очиқ фазога чиқишини қайта жонлантирди\nКосмонавтика тарихида ёрқин из қолдирган фазогир Алексей Леоновнинг машҳур парвозига 55 йил тўлиши муносабати билан “ТАСС” агентлиги ноёб бир лойиҳага қўл урди.\n“Леонов, сенинг чиқишинг!“ деб номланган мазкур лойиҳада “Восход-2“ фазо кемаси экипажи эришган оламшумул натижани космонавт нигоҳи билан кузатиш имкони яратилди.\nИнсоният тарихидаги илк очиқ фазога чиқиш жараёни 3D услубида босқичма-босқич кўрсатиб бериладиган мазкур томоша икки қисмдан иборат.\nБиринчи бўлимда махсус 3D услубида яратилган реконструкция ёрдамида фазовий экспериментнинг барча босқичларини қадам-бақадам босиб ўтиш мумкин: шлюзнинг шиширилишидан бошлаб инсоннинг ҳавосиз бўшлиқ – вазнсизлик ҳолатига тушгунигача бўлган жараён. Бошқача айтганда, сизда худди очиқ фазодан — ташқаридан Ер сайёрасини ва шу билан бирга фазо кемасини космонавт кўзлари билан кўриш имконияти пайдо бўлади.\nЛойиҳанинг иккинчи қисми эса инфографика усулида тайёрланган бўлиб, “Восход-2“ фазо кемасининг чизмаси, учиш жараёни ҳақидаги маълумотлар тўплами, шунингдек архив фотосуратлари ва видеохроника материалларидан иборат.\n3D шаклидаги тимсолларнинг ҳақиқий “Восход-2“га имкон даражасида ўхшашлигини таъминлаш мақсадида муҳаррирлар ва дизайнерлар жамоаси Россиянинг фазони ўрганиш тарихи соҳасида фаолият олиб бораётган етакчи экспертлари билан ҳамкорлик қилишди.\nИжодкорларга Москва космонавтика музейи, Сергей Корлёв номидаги “Энергия“ Ракета-фазо корпорацияси ва “Звезда“ илмий-ишлаб чиқариш бирлашмаси мутахассислари яқиндан ёрдам беришди. Фото ва аудио хроника материалларини Россия давлат илмий-техник ҳужжатлар архиви тақдим этди. Эътиборлиси, ўша даврларга тегишли айрим овозли лавҳалар илк бор ҳавола этилмоқда. Леоновнинг очиқ фазога чиқиши акс этган энг ноёб ҳужжатли кинохроника кадрлари “Роскосмос” телестудияси томонидан тақдим этилди.\n–“ТАСС” билан биргаликда биз космос ҳақида ҳикоя қиламиз ва оддий инсонларга фазовий воқеалар ҳам тушунарли, “яқин” бўлишини таъминлашга ҳаракат қиламиз, — деб ҳисоблайди Москва космонавтика музейи директори Наталья Артюхина. Жамоамиз ходимлари Махсус лойиҳалар таҳририяти ижодкорларига мунтазам равишда маслаҳатлар бериб туришади. Айниқса, ҳозирги пайтда мана шундай онлайн-лойиҳалар жуда долзарб.\nШу маънода ушбу лойиҳа мухлис-томошабинга ўзини ер юзидаги дастлабки фазогирлардан бири Алексей Архипович Леоновнинг ўрнида тасаввур этишга кўмаклашиши билан қимматли.\nЗамонавий технологиялар шарофати билан шундай имкониятлар яратилаётгани ҳайратланарли.


Бомба Германиядаги сайловларга халақит қилди 21-10-2021, 10:40 | Zamin.uz\n18:33 / 26.09.2021\nГерманиянинг Вупперталь шаҳар маъмурияти аҳолидан Иккинчи жаҳон уруши бомбасини зарарсизлантириш бўйича операция ўтказилаётган жой яқинидаги сайлов участкаларида кечаётган сайловларда қатнашишни вақтинча қолдириб туришни сўради. Бу ҳақда 26 сентябрь, якшанба куни шаҳар маъмурияти вакилига таяниб, «ТAСС» хабар бермоқда.\nШаҳар расмийларига кўра, бомба 25 сентябрь, шанба куни кечқурун аниқланган. Яқин атрофдаги уйлар аҳолиси эвакуация қилинди. Топилган бомбадан 500 метр нарида бешта сайлов участкаси жойлашган бўлиб, овоз беришга халақит қилган. Шаҳар аҳолисидан сапёрлар уй ишларини тугатмагунча, уйда қолишни сўрашган ва маҳаллий вақт билан 18:00 гача овоз беришлари мумкинлигини эслатиб қўйишган.\nҲокимиятнинг огоҳлантиришидан қўрқмаганлар барибир овоз беришлари мумкин — сайлов комиссиялари ўз жойларида бўлишади.\n26 сентябрь куни Германияда маҳаллий вақт билан 8:00 (Тошкент вақти билан 11:00) да Бундестагга овоз бериш учун сайлов участкалари очилгани хабар берилганди.\nБошланган овоз бериш натижаларига кўра, янги канцлер бошчилигида янги ҳукумат ҳам тузилади. Германия бирлашгандан буён жорий сайловларда энг кўп партиялар — 47 ассоциация, шунингдек, рекорд миқдордаги номзодлар — 6211 киши иштирок этмоқда. “Замин” янгиликларини “Facebook”да кузатиб боринг\nЯнгиликлар » Дунё » Бомба Германиядаги сайловларга халақит қилди


Ўзбекистон кўзи ожизлар тўғрисидаги Марокаш шартномасига қўшилди – Газета.uz\nLotinchada 13 январ 2022, 16:27 Жамият\nЎзбекистон кўзи ожиз, кўришда нуқсони бўлган ва босма ахборотни идрок этишда бошқа жиҳатдан қобилияти чекланган шахсларнинг нашр этилган асарлардан фойдаланишини енгиллаштириш тўғрисидаги Марокаш шартномасига қўшилди. Бу президентнинг 12 январдаги қарорида қайд этилган, дея хабар қилди Адлия вазирлиги матбуот хизмати.\nҲужжатга мувофиқ, Ахборот ва оммавий коммуникациялар агентлиги мазкур халқаро шартномани амалга ошириш юзасидан масъул ваколатли орган этиб белгиланди.\nУшбу халқаро шартнома кучга киргандан кейин Ўзбекистоннинг мажбуриятлари бажарилишини эса Вазирлар Маҳкамаси ҳамда тегишли вазирлик ва идораларнинг раҳбарлари таъминлайди.\nМаълумот учун, Ўзбекистон аъзо булаётган мазкур шартномаси 2013 йилнинг 27 июнь куни Марокашда қабул қилинган бўлиб, 2016 йилнинг 30 сентябрида кўчга кирган. Шартнома Бутунжаҳон интеллектуал мулк ташкилотининг муаллифлик ҳуқуки бўйича тизимнинг бир қисми саналади.\nЎзАнинг 11 декабрдаги маълумотига кўра, бугунги кунда республикада 72 мингдан ортиқ кўзи ожиз инсонлар яшайди. Уларнинг 52 минг нафарга яқини китобхон. Мамлакатда кўзи ожиз инсонлар учун мўлжалланган 138 та кутубхона мавжуд.\nЭслатиб ўтамиз, «Газета.uz» «Тошкентда кўзи ожиз пиёда бўлиш қандай?» мавзусида мақолани эълон қилганди. Унда Тошкент шаҳрида кўзи ожиз пиёдалар учун қулай инфратузилма яратилмагани, яъни йўлларда тактил плиталар ва овозли светофорларнинг йўқлиги кўзи ожиз инсонлар учун қанчалик хавф ва қийинчилик тўғдириши борасидаги муаммолар кўтарилганди.\nЛолагул Қаллиханова, «Газета.uz» 700\n#кўзи ожиз инсонлар


АҚШда “қойилмақом сешанба”: Трамп ва Клинтон бирламчи сайловда пешқадам\nДобавлено: 02.03.2016, 10:01\nАҚШнинг деярли барча штатларида 1 март куни “қойилмақом сешанба” деб аталмиш Президент сайлови ўтказилди. Айни дамда сайлов участкалари ёпилиб, овозлар ҳисоб-китоб қилинаётган бўлса-да, етакчилар аниқ.\nРеспубликачиларда Дональд Трамп 5 та штатда етакчилик қилган бўлса, унинг рақиби Тед Круз эса ўзи туғилиб ўсган Техас ва 2 штатда пешқадамлик қилди. Флорида штати сенатори Марко Рубио бирорта ғалабага эришмади, дея хабар берди “Еuronews” нашри.\nДемократларда АҚШнинг собиқ биринчи хоними ва собиқ бош котиби Хиллари Клинтон Виржиния, Жоржия, Техас штатлари билан бирга 6 та штатда юқори овозга эга бўлди. Унинг рақиби Вермонт штати сенатори Берни Сандерс фақатгина ўзи туғилиб ўсган штат ва Оклахома штатида ғалаба қозонди.


Ўзбекистонлик ҳакамлар Туркиядаги ўқув-машғулотларини давом эттиришимоқда\n14 февраль, 2018, 14:20 619\nАввал хабар берганимиздек шу кунларда ўзбекистонлик ҳакамлар Туркиянинг Анталия шаҳрида ташкил этилган ўқув-машғулотларида иштирок этишмоқда. Ушбу хориж йиғинида 13 нафар бош ҳакам ва уларнинг 17 нафар ассистентлари иштирок этишмоқда.\nЎзбекистон футбол ассоциацияси расмий сайти тарқатган хабарга кўра ҳакамларимиз кун давомида назарий ва амалий машғулотлар олиб боришмоқда. Хориж делегациясига ЎФА ҳакамлар ва назоратчилар бошқармаси бошлиғи Маъмур Саидқосимов раҳбарлик қилмоқда. Амалий ва назрий машғулотларни эса ФИФА йўриқчиси Фарҳод Абдуллаев, жисмоний тайёргарлик бўйича йўриқчи Радик Хуббиев ҳамда координатор Бобур Ҳайдаровлар олиб боришмоқда.\nЙиғин доирасида ҳакамларимиз бир қатор хорижий мамлакатлар клублари иштирокидаги ўртоқлик учрашувларини бошқаришаётганини ҳам таъкидлаб ўтиш керак.\nЎйинлардан сўнг ҳакамлар иши назоратчилар томонидан таҳлил қилиниб, йўл қўйилган хато ва камчиликлар кўрсатиб ўтилмоқда. Шу тариқа ҳакамларимизнинг савиясини ошириш, учрашувларни юқори савияда бошқариб боришларини таъминлашга ҳаракат қилиняпти.\n12-13 февраль кунлари ўзбекистонлик реферилар қуйидаги ўйинларда ҳакамлик қилишди:\n“Раков” (Польша) – “Сабуртало” (Грузия)\nЛайнсменлар: О.Жумаев, Р.Самандаров\n“Киран” (Қозоғистон) – “Сталь” (Украина)\nЛайнсменлар: А.Сидоров, Т.Галеев\nЦСКА (Россия) – “ФК Зета” (Черногория)\nЛайнсменлар: Р.Нугманов, Р.Шаяхмитов\n“Шегет” (Венгрия) – “Тринек” (Чехия)\nЛайнсменлар: Р.Копадзе, Х.Шодмонов\n“Акжетпес” (Қозоғистон) – “Сибирь” (Россия)\nЛайнсменлар: О.Абдувасилов, Р.Самандаров\nШунингдек, бугун 14 февраль куни рефериларимиз қуйидаги учрашувларни бошқаришади:\n“Десна” (Украина) – “Днепр” (Украина)\nЛайнсменлар: А.Калинин, А.Буров\nИнспектор: В.Цейтлин, Ф.Абдуллаев\n“Олмалиқ” (Ўзбекистон) – “Гелиос” (Украина)\nЛайнсменлар: С.Шоюсупов, Д.Сайлавов\nИнспектор: М.Саидқосимов, Б.Ҳайдаров\n“Шахтёр” (Қозоғистон) – “Банантц” (Арманистон)\nЛайнсменлар: Р.Шаяхмитов, Р.Нугманов\nИнспектор: Б.Ҳайдаров, М.Саидқосимов\n“Виборг” (Дания) – “Серик Спор”\nЛайнсменлар: М.Мажидов, Р.Фозилов\nИнспектор: Ф.Абдуллаев, В.Цейтлин


Афғон ҳарбийларининг «Толибон» билан жанг қилаётган видеоси тарқалди - EFFECT.UZ\nАфғон ҳарбийларининг «Толибон» билан жанг қилаётган видеоси тарқалди\n. 23:23 | 18.07.2021\nАфғонистон Мудофаа вазирлиги “Толибон” ҳаракати жангарилари билан олиб борган жанглари видеосини эълон қилди. Аниқлик киритилишича, видеога тушган тўқнашувлар Кунар вилоятида содир бўлган. Кадрларда афғонистон ҳарбийлари толиблар билан РПГ ва пулемёти ёрдамида жанг қилаётганини кўриш мумкин.\nТаъкидлаб ўтиш жоиз, аввалроқ “Толибон”лар делегацияси раҳбари мустақил “исломий тизим” яратишни зарур деб айтган эди.\n“Агар мамлакатимизда тинчлик ҳукм сурса, мен шуни аниқ айтишим мумкинки, жуда қисқа вақт ичида биз фаровон, тинч ва муносиб ҳаётга эга бўламиз. Буларнинг барчасига эришиш учун кучли марказлашган ва мустақил ислом тизими зарур. Шу муносабат билан биз худбинлик, шахсий манфаатлар ва амбициялардан ташқарига чиқишимиз керак. Афғонистон – барча афғонларнинг умумий уйи”, – дейди толиблар делегацияси раҳбари.\nЭслатиб ўтамиз, Аввалроқ Афғонистон Бош вазирининг биринчи ўринбосари Амруллоҳ Солиҳ Покистонни “маълум ҳудудларда” Толибон операцияларини тўғридан-тўғри ҳаводан қўллаб-қувватлашда айблаган эди.\nЎзбекистонлик ишчилар Байкал-Амур темир йўлини модернизация қилишга жалб қилинади, маош 20 млн сўмгача


Президент Назарбоев ЭКСПО-2017 якунларига юқори баҳо берди\nПрезидент Нурсултан Назарбоев 11 сентябрь куни Остонада «Астана ЭКСПО-2017» халқаро кўргазмасининг ёпилиши маросимида баёнот бериб, кўргазманинг ўтказилиши иқтисодий, сиёсий ва илмий-техник - жумладан “келажак энергияси” соҳасида илғор ғоя ва технологияларни ривожлантиришда юксак самара берганлигини таъкидлади.\nУнинг сўзларига қараганда, ЭКСПО ўтказилиши, мамлакатнинг “яшил технологиялар”ни ривожлантириш ғоясига содиқ эканлигини яна бир бор намоён қилди.\nКўргазманинг якунланиши, президент Назарбоевнинг фикрича, бир нечта кенг қамровли лойиҳаларнинг, биринчи навбатда “Остона” Халқаро молия маркази бошланишига омил бўлади. Унинг сўзларига кўра, мазкур марказ “молиявий хаб, сармоялар жалб қилиш ва халқаро молия тизимида муносиб ўрин эгаллайдиган марказга айланиши”, керак.\nБундан аввал расмийлар, ЭКСПО “глобал миқёсда “Қозоғистон” миллий бренди ва мамлакатнинг олға интилишида чўққи” бўлишини айтишган эди.\nЭКСПО ҳақида масофадан туриб. Озодлик блиц-сўрови:\nОб ЭКСПО на расстоянии\nЭКСПО-2017 кўргазмаси 10 июнь куни тантанали равишда очилган эди. Орадан уч ой ўтиб у тантанали ёпилди. Қозоғистонда кўргазмага тайёргарлик бир қатор коррупция мажороларига сабаб бўлди. Бир қатор миллий компанияларнинг эндиликда собиқ раҳбарларига нисбатан жиноий ишлар очилди.\nШунингдек томоша қилинг: Остонада ЭКСПО қандай бошланган эди.\nКак в Астане начиналось ЭКСПО


Инсон қадри « O'zbekiston ERK Demokratik Partiyasi\n29 November 2012 - 14:57\n22.09.2012 йил, Абдилло Тожибой Ўғли, Фахриддин Тиллаев ва мен Нуриддин Жуманиёзов, ўз-ўзини бошқарувчи, мардикорлар касаба уюшма ташкилотини тузиш ташкилий ишлари билан машғул пайтимизда, ИИВ ходимлари бизни кўчадан ҳибсга олдилар. Судга қоғоз тайёрлаб, 23.09.2012 бизни суд (Агар буни суд деб атаб бўлса) қилишдилар. Ҳар биримизни 7.235.500 сўм жаримага тортилар. Ҳукуматга ишончларини йўқотган ва бирлашиб, ўзларини ноҳақликдан ҳимоя қилишга жазм қилган мардикорлардан имзо йиққанимиз учун жаримага тортилдик. Расмийлар, ҳали мени бу жарима билан чеклаб қўйишмайдиганга ўхшайди.\nАҳли аёлим, қизим ва мен Тошкентда, ижарага квартирада яшаймиз. Бу ва бошқа воқеалардан кейин, участковой яшаётган хонадонимизга келиб, оиламни 72минг сўм жаримага тортиб кетибди. Уй эгасини хам 223.000 сўмга жаримага тортилибди. Участковой ёрдамчиси, мени квартира эгасига, воҳҳабчи деб тушунтирибди. Оддий фуқаро, вохҳабчи деганда, жуда бир даҳшатли ва золим одамни кўз олдига келтирадиган бўлган.\nКаримовнинг қўрқитув сиёсатиниг бир қисми, халқни террорист ва ваҳҳобчилар билан қўрқитишга асосланган. Вахҳобчи сўзини эшитган квартира хўжайини, ёнимга етиб келиб, “квартирадан чиқинглар” деди. Вазиятни англаб, уй эгасига кимлигимни тушунтирдим. Хонадон эгаси, бир зум ўйга толгач, “правдист” экансиз-ку, яшайверинглар деди. Икки кун ўтгач, хонадон эгаси яна ёнимга келди ва шундай деди: Менга учасковой кун бермаяпти, сизларни уйдан чиқаришимни қаттиқ талаб қилаяпти, акс ҳолда менда проблема бўлар экан, деди. Ўзим яна участковойга бордим.\nБу уйнинг эгаси йўқ, эгасиз уйда квартирант яшаши мумкин эмас, деди. Эгасини топсангиз шартнома тузиб яшайверинг деди. Уйнинг эгаси ким? дедим квартира хўжайинидан. Мен, деди. Ҳокимият вакилининг ҳамда уй эгасининг гапи қовушмаяпти. Квартира эгасининг астойдил ҳаракати, бизни уйдан чиқиб кетишимизга мажбур қилаяпти. Аслида эса, бу расмий ҳукуматнинг, биз бошлаган ҳақ ишимизга маъмурий қоидалар орқали, ҳалақит беришнинг усулидир.\n“Бу муқаддас ватанда, азиздир инсон” шиори, хилват кўчаларда ҳам осиғлиқ турган бу элда, бир парча қоғознинг нархи одамникидан анча баланд қўйилганига ачиндим. Бу муқаддас Ватан барчамизники. Жонажон ватанимизнинг миллионлаб фуқароларинг шахслари қадрланмаяпти. Чунки улар ишсиздирлар. Келажакка ишончсиздирлар. Ҳимоясиздирлар. Конституциямизнинг 34 моддасига асосланиб, мардикорлар касаба уюшмасини тузушга астойдил киришдик. Биз бошлаган ишимизнинг энг қимматли жойи шундаки, расмий ҳукумат эгаларининг сўзига, ишсиз халқ мутлақо ишонмаяпти. Жорий режимнинг инсон учун фойдаси ҳам, кераги ҳам йўқ эканини ҳамма тушунган.\nМардикорларни милиция пўписасидан ва ишлатиб ҳақини бермаётган алдоқчи иш берувчилардан ҳимоя қилаётганимиз учун, улар бизга ишонаяпти.\nШуниси этиборли-ки, уюшма аъзоларининг сони, бизга боғлиқ бўлмаган ҳолда , кундан кунга кўпайяпти. Илгари адолат ҳақида баҳслар кетаётган даврдан узоқлашишга ҳаракат қилаётган фуқораларимиз , энди адолатни излашга шай турибдилар. Милиция ходимлари билан рўпара келавериб, шуни англадикки, кучишлатар ташкилотлар ва бошқа давлат ташкилотлари таркибидаги ходимларнинг ҳам, бу режимга ишончлари сезиларли сусайган.\nЖорий режим, сўнги босқичининг сўнги саналарини ўтаяпти.\nБу режим мазмунининг келиб чиқиш манбаи – коммунизм идеясидир.\nКоммунизмда, одамга бир тўғрам нон берилиб, боши силанарди, идеология камчилигини сезганнинг эса, боши кесиларди.\nКаримов режими қоидаси тубандагича: Нонингни ўзинг топ! Қандай қилиб? Ўзинг биласан. Режимга қарши келма, бошинг кетади.\nКоммунизмда, инсоннинг йўқ қадри, бўяб кўрсатиларди.\nКаримов режими, қадри йўқ инсонга, қадринг бўлса, кўрсат! деяпти.\nИккала режимда ҳам, инсон қадрсиз.


Кандли Диабет Қандай Касаллик ва уни даволаш усуллари - HAQIDA\nАвтор haqidaTashtel На чтение 20 мин Просмотров 144 Опубликовано\nКандли Диабет Қандай Касаллик\nКАНДЛИ ДИАБЕТ КАСАЛЛИГИДА ҚЎЛЛАНИЛАДИГАН ШИФОБАХШ ЧОЙЛАР\nҚАНД КАСАЛЛИГИДА ҚЎЛЛАНИЛАДИГАН ЙИҒМАЛАР\nТИБЕТ ХАЛҚ ТАБОБАТИДА КАНДЛИ ДИАБЕТНИ ДАВОЛЛШДА ҚЎЛЛАНИЛАДИГАН ГИЁҲЛАР\nКандли Диабет даволаш: Кандли диабет ёки илгарги ном билан аталганда Кандли сийиш, модда алмашинуви, асосан углевод алмашинуви бузилишига олиб келадиган инсулин етишмовчилиги билан боғлиқ хасталиклардан биридир. Мазкур касаллик нохуш омиллар (руҳий изтироб, меъда ости бези касаллиги, мунтазам равишда пала-партиш овқатланиш ва б.) таъсири остида ривожланади. Бу борада ирсиятнинг ўрнини ҳам инкор этиб бўлмайди.\nКасаллик моҳияти тананинг аъзолар ва тўқималар овқат билан тушган қанд моддасини йиғиш қобилиятининг бузилишидан иборат. Сингимаган қанд қоига тушади ва сийдикда пайдо бўлиб, сийдик орқали ташқарига чиқарилади.\nМеъда ости безида панкреатик оролчалар номини олган оролчалар бўлиб, уларии биринчи бўлиб тасвирлаган олим шарафига лангерганс оролчалари дейилади. Оролча ҳужайраларида, инсулоцитларда, танада қанднинг сингишига имкон берадиган инсулин гормони ишлаб чиқарилади. Худди шу инсулин етишмаслиги Кандли диабетнинг бевосита сабабчиси ҳисобланади. Инсуляр аппарат фаолият бутун нейроэндокрин тизими билан боғланган ва унинг бирор қисмидаги бузилишлар бу аппарат вазифасининг бузилишига олиб келиши мумкин.\nБу Кизик: Жигар Хасталикларига Оид Тавсиялар ва Даволаш усуллари\nАслида, яъни меъёрий ҳолатда қанд сийдик билан ажралиб чиқмайди. Сийдик ҳосил бўлиши жараёнида қанднинг каналлардаги бирламчи сийдикдан қайта сўрилиши рўй беради. Қондаги қанд миқдори анчагина ошганда тескари сўрилиш жараёни бузилади ва сийдикда қанд пайдо бўлади. Сийдик орқали катта миқдорда қанд ажралиши тананинг сувсизланишига, кучли ташпаликка сабаб бўлади. Натижада қаид танага сингимайди ва унинг ҳаёт фаолиятида етарлича қатнашмайди. Тана тўқималар ва аъзолардаги оқсиллар ва ёғлардан энергия ресурсларини сафарбар қилади, бу тобора ориқлаб кетишига олиб келади. Кандли Диабет даволаш\nКандли диабетнинг қуйдаги клиник босқичлари фарқ қилинади:\nдиабет олди босқичи;\nяширин (латеиг, субклиник) диабет;\nяққол (клиник) диабет.\nКлиник манзараси. Беморларда ташналик ошиши, иштаҳа кучайиши, кўп сийишдан (суткалик сийиш миқдори меъёридан апча ошади), тери қичишидан нолийдилар. Умумий дармонсизлик орта боради, тана массаси камаяди. Периферик томирлар тўри кенгайиши туфайли тери қопламлари пушти ранг тус олади, аксарият терида чипқонлар (қичишда тирналиш сабабли) пайдо бўлиб, булар сувсизланиш оқибатида терининг озиқланиши бузилишидап вужудга келади. Бундай беморларда атеросклеротик жараёнлар ёғ алмашинувининг бузилиши муносабати билан одатдан кучлироқ ривожланади, шунинг учун диабет кечишини юрак тож томирлари (миокрад инфаркти юз бериши эҳтимол) ва мия томирлари (инсульт) зарарланиши кўринишидаги атеросклероз белгилари оғирлаштириш мумкин.\nКукрак ОгришиВа Унинг Холатлари Даволаш (10 Усуллари)\nКандли диабет лаборатория ташхисининг асосий маълумотлари сийдикда қанд пайдо бўлиши — глюкозурия, сийдик нисбий зичлигининг ошиши, қонда қанд миқдорининг кўпайиши — гипергликемия ҳисобланади.\nДиабет оғир-енгиллигига қараб, 3 та даражага бўлинади: енгил, ўртача, оғир. Енгил даражада углеводларни ортиқча миқдорда истеъмол қилингандагина унинг қондаги миқдори кўтарилади ва у сийдикда пайдо бўлади. Ўртача даражасида бемор Кандли диабетга хос юқорида санаб ўтилган шикоятлардан нолийди. Қонда қанд миқдори ошганлиги қаид қилинади, ҳаттоки ҳамиша сийдикда қанд бўлади. Диабетнинг оғир даражаси бўлган ҳолларда беморлар меҳнат қилиш қобилиятини йўқотадилар. Уларда диабетлик оғир беҳушлик ҳолати иайдо бўлиши эҳтимол.\nДиабетлик оғир беҳушлик ҳолатининг клиник манзараси. МНС бузилиши қайд қилинади, дармонсизлик, бош оғриғи найдо бўлади, аввал қўзғалиш, кейии уйқусизлик вужудга келади, бемор қусади, шовқинли нафас олади, ҳушидап кетади. Териси пушти ранг, қуруқ, артериал босими пасайган. Кўз соққаларини бармоқ билан босиб кўрилганда юмшоқ. Бемор оғзидан ацетон ҳиди келади. Сийдик те к ш и р ил га нда қанд миқдори кўплигидан ташқари, ацетон ва В-оксимой кистота топилади. Танада ёғлар жадал парчаланганда кўп миқдорда ёғ кислоталари, масалан стеарин кислота ҳосил бўлади. Кандли диабетда бу кислоталар соғлом одамларда бўлгандек, карбонат ангидрид гази ва сувга парчаланмай, балки ацетон, В-оксимой кислота ва бошқа ацетон таначалар ҳосил бўлиш босқичида тутилиб қолади. Кандли Диабет даволаш Ўз вақтнда овқат ейилмаганда, инсулин миқдори ошиб кетганда гипогликемик беҳушлик ҳолати ривожланади: тери ушлаб кўрилганда нам бўлади, кучли дармонсизлик, трсмор (бармоқлар титраши) ривожланади. Ўз вақтида ёрдам кўрсатилмаган тақдирда бемор ҳушидан кетади.\nДавоси. Кандли диабет танада инсулин етишмаслигига боғлиқ бўлгани сабабли даволаш танага инсулин юборишга асосланган. Касалликнинг енгил даражасида инсулин қўллангунча диетотерапия (нарҳезбоп овқатланиш) ўтказилади (диета №9). Парҳезни диабетнинг бошқа даражаларида (ўрта ва оғир даражасида) ҳам тайинланади.\nКандли диабетда парҳезнинг суткалик энергитик қийматини қуйдагича аниқланади. Кундузги овқат рациони энергия қимматини иш характерига ва сарфланадиган энергия ҳажмига кўра белгилаиади. Агар Кандли диабет бўлган бемор ўрнида ётиш режимида бўлса (оғир формаси, ўртача оғирликдаги бирор касаллик қўшилиб келган айрим ҳоллари), бу ҳолда 1 кг тана массасига 104,6-125,5 кЖ зарур бўлади. Бемор ишини давом эттириб юрган енгил формасида ўртача оғирликдаги бўладиган шахс I кг тана массасига тахминан 209,2 кЖ олади. Диабетли бемор рационида оқснллар, ёғлар, углеводлар ва витами нларнинг физиологик миқдорлари бўлиши керак.\nҚар бир ҳолда 1 кг оқсиллар ёки углеводлар тахминан 16,7 кЖ, I г ёғлар эса ўрта ҳисобда 37,7 кЖ беришини назарида тутиб, овқатланишнинг энергетик қиммати ҳисобланиб чиқарилади. Масалан, тана массаси 60 кг бўлган, Кандли диабетнинг енгил формаси билан касалланган бемор ўртача оғирликдаги жисмоний ишни бажаради. Бир суткада у 25 104 кЖ олиши керак. Бу рационда углеводлар — 7531 кЖ, оқсиллар — 3138 кЖ, ёғлар -1883 кЖ (углеводлар 450 г, оқсиллар тахминан 180 г ва ёғлар 50 г)ни ташкил қилади. Диабетнинг енгил формасида диетотерапия бемор аҳволини инсулин қўлланмасдан яхшилашга ёрдам беради.\nИнсулин парҳез овқат билан даволаш натижа бермаган ҳолларда тайинланади.\nIsmlar Manosi S harfiga O‘g‘il va Qiz Bolalar Uchun Eng Chiroyli TOP 300\nИнсулин билан даволаш услуби қуйидагича: 3-5 г глюкозани (ўрта ҳисобида 4 г) ўзлаштириш учун I ТБ инсулин зарур деб ҳисобланади. Шунга кўра талаб этиладиган инсулин миқдорини ўзлаштирилмаган қанд деб аталадиган, яъни сийдик билан ажраладиган қанд 3 % ни ташкил этади, бинобарин, сийдик билаи ажратилган ўзлаштирилмаган қанд миқдори 120 г.ни ташкил этади (ҳисоб миқдорини назарида тутган ҳолда ҳисобланади. Масалан, бемор бир суткада 4 л сийдик ажратади, сийдикдаги қанд миқдори қуйидаги пронорциядан чиқарилади: 100 мл сийдикда — 3 г қанд бор, 4000 мл да — 120 г). Бундан ташқари, инсулин тайинлашда сийдикни\nбутунлай «қандсизлантириш»нинг мақсадга мувофиқ эмаслигини назарда тутиш лозим, суткалик сийдик миқдоридаги қанд миқдори овқатдаги умумий қанд қимматининг 5% идан ошмаслиги керак. Овқат билан истеъмол қилинадиган 60% оқсиллар ва 10% ёғлар углеводларга айланиши мумкинлигидан овқатнинг қанд қиммати номини олган қиммати беморнинг суткалик рационидаги углеводларнинг умумий миқдоридан, 60% оқсиллар ва 10% ёғлардан ташкил топади. Мазкур ҳолда овқатнинг қанд қиммати 480 г.ни ташкил этади, деб фараз қилайлик, демак, суткалик сийдик миқдоридаги умумий қанд миқдоридан 24 г.ни (480 г.нинг 5%) айирамиз ва шу тариқа мазкур бемор учун зарур инсулин миқдори ҳисобини 96 г ҳисобидан (120 г — 24 г) бажарамиз, яъни инсулин бирликлари сони 96:4 = 24 (ТБ)га тенг.\nКандли Диабет даволаш Инсулин одатда овқатдан 20-25 дақиқа олдин тери остига юборилади. Кўп сонли инъекциялар қилишнинг олдини олиш мақсадида ҳозирги вақтда инъекциялар учун кристалик инсулин билан бир қаторда таъсири узайтирилган инсулин дори-дармон воситалари: протамин-рухин-сулин, инсулин- рух-суспензия ва бошқалардан фойдаланилмоқдаки, буларнинг одатдаги инсулинга қараганда қатор афзалликлари бор.\nБуидай дори-дармон воситалар бирмунча узоқ вақт 12-24 соат мобайнида ўз таъсирини кўрсатади.\nКандли диабетни даволашда инсулин билан бирга таблетка кўринишидаги дори-дармон воситалар: сульфонил-мочевина унумлари (бутамид 1 г.дан кунига 2 марта, бу — карбон 0,5 — 1 г.дан кунига 2 марта, манинил — 5 мг.дан кунига 2 марта) ва бигуанидлар (адебит 0,1 г.дан, кунига 2-3 марта, буформин-ретард — 0,1 г.дап, кунига 2-марта, диформин-ретард — 0,85 г.дан кунига 2 марта тайинланади) қўлланилади. Диабетга қарши барча воситалар овқатланишдан кейин тайинланади.\nДиабетли беморлар учун меҳнат ва турмуш режимини тўғри ташкил қилишнинг аҳамияти катга (эмоционал ва руҳнй изтироблар йўқлиги, парҳезга, овқат ейиш вақтларига қаттиқ амал қилиш ва б.)\nДиабетик беҳушлик ҳолатини даволаш: диабетик беҳушликда зудлик билан 100 ТБгача (тери остига) инсулин юборилади. Уни венага қуйиш ҳам мумкин. Агар беморнинг аҳволи яхшиланмаса, инсулин юборишни беморни оғир беҳуш ҳолатдан чиқаргунча давом эттирилади (30-40 ТБдан ҳар 1-2 соатда). Кейинчалик инсулин шу беморга белгиланган схема бўйича тайинланади. Беморларга 50-100 ТБ инсулин юборилганда айни вақтда венага\n20 мл 40% глюкоза эритмаси тайинлаш зарур. Тананинг сувсизланишига қарши курашиш учун изотоник натрий хлорид эритмаси тери остига юборилади (1,5-2,5л).\nИнсулин дозаси ошириб юборилганда гипогликемик ҳолат ривожланади. У кескип дармонсизлик, қаттиқ очлик сезиш, оёқ-қўллар титрашида намоён бўлади ва беҳуш ҳолатга олиб келиши мумкин (тери оқарган, кўз соққалари тонуси ошган).\nГипогликемик беҳушлик ҳолатини даволаш: беморни оғир беҳушлик ҳолатидан чиқариш учун баъзан унга бир стакан ширин чой беришнинг ўзи кифоя қилади. Агар бемор ҳушдан кетган бўлса, венага глюкоза юбориш зарур (50 мл.гача 40% эритма).\nПарвариши. Бемор стационардан чиққандан кейин уйида тери ости инсулин инъекцияларини (баъзан мустақил) қилишни давом эттиради. Беморга бу муолажани тўғри бажаришни ўргатиш лозим.\nКандли диабети бўлган бемор овқатни қатъий белгиланган соатларда ейиши, овқат ейишнинг инсулив инъекциялари билан боғлиқ ҳолда олиб борилишига аниқ риоя қилиши керак. Бемор диабетик беҳушлик ҳолатининг ҳам, гипогликемик беҳушлик ҳолатининг ҳам аломатларини билиши ва у пайдо бўлганда ўзи ҳамиша ёнида олиб юрадиган қанддан бир чақмоғини оғзига ташлаши керак. Диабет билан хасталанган ҳар бир беморга терининг йирингли касалликлари профилактикасини қунт билан таъминлаш керак, чунки диабетда уларга мойиллик бўлади. Кандли Диабет даволаш Бемор ваннада иссиқ сув билан совунлаб чўмилиши, ич кийимларини, айниқса ёзда бадан териси кўп терлайдиган пайтларда мунтазам алиштириб туриши керак.\nҚанд касаллигида қўлланиладиган гиёҳлар: оққайин, дўлана меваси ва барги, маржон дарахти, узум меваси, гилос меваси, нок, қора анжир илдизи, парманчак меваси, далачой ўти, қулмоқ барги, тиллабош ўти, карам, газанда ўти, маккажўхори попуги, маккажўхори дони, лимон, қариқиз томири, пиёз, беда, малина барги, сабзи, қалампирялпиз барги, арпа дони, қоқи ўти, ёнғоқ, петрушка, зубтурум, эрмон, ажриқ илдизи, мойчечак гули, салат, ернок, бўймадарон гули, сачратқи илдизи, қорақиз ўти қирқбўғин ўти, ловия пўсти, черника меваси ва барги, тут барги, наъматак меваси, олма, сули дони.\nПарманчак барги — 5,0 г; газанда ўти — 3,0 г; қирқбўғин ўти — 5,0 г; валериана илдизи — 5,0 г.\n1 л қайноқ сувга тайёрланган йиғмалар солинади, совутилади ва кунига 0,5 стакандан, овқатдан сўнг, ҳар 4 соатда ичилади.\nБрюссел карами истеъмол қилинади.\nГалега ўти — 5,0 г; ловия қобиғи — 5,0 г; черника барги — 5,0 г; оққайин барги — 0,5 г.\n1 ошқошиқ йиғмага 400 мл қайнатилган сув солинади. 10 дақиқа давомида қайнатилади. Кун мобайнида 0,5 стакандан, бир хил миқдорда ичилади.\nГалега ўти — 5,0 г; ловия қобиғи — 5,0 г; оқ тут барги — 5,0 г; маккажўхори попуги — 2,0 г; қалампирялпиз барги — 10 г.\n3 ошқошиқ йиғмага 500 мл қайноқ сув солиниди, 6 дақиқа қайнатилади. Сўнгра совутилиб, 3 маҳал, баравар миқдорда, овқатдан 20 дақиқа олдин истеъмол қилинади.\nГалега ўти — 5,0 г; черника меваси барги — 5,0 г; қоқи ўти — 5,0 г.\n1 ошқошиқ йиғмага 300 мл иссиқ сув солинади, қайнатилади. 0,5 стакандан, 3 маҳал, овқатдан 20 дақиқа аввал истеъмол қилинади.\nГазанда ўти — 10 г; пиёз пўсти — 2 ошқошиқ; петрушка ўти — 2 ошқошиқ; ёнғоқ меваси — 10 дона; лимон меваси — 2 дона.\nГиёҳлар ва мевалар яхшилаб майдаланилади ва салат тайёрланади. Ёнғоқ меваси майдалан иб, салатга сепилади ва аралаштирилади. Газанда ўти қайнатилади ва салат билан аралаштирилади.\nМаккажўхори сўтаси уни — 100 г; ёнғоқ мағзи — 10 дона; малина меваси шарбати — 50 г; гилос меваси шарбати — 50 г; қизилгул барги — 2 ошқошиқ.\n100 г маккажўхори уни 0,9 л сувда 1 соат қайнатилади. 2 ошқошиқ гилос ёки малина шарбати, 3 ошқошиқ янчилган ёнғоқ мағзи, 1 ошқошиқ тут барги солинади, таъбга қараб туз солинади. 300 г аралашмани 3 маҳал, овқатдан аввал истеъмол қилинади. Даволаш курси — 10 кун.\nApua дони — 1 ошқошиқ; газанда ўти — I ошқошиқ; эрмон ўти — I ошқошиқ; маржон дарахти меваси — 1 ошқошиқ; қариқиз илдизи — 1 ошқошиқ; черника барги — 1 ошқошиқ; зиғир уруғи — 1 ошқошиқ; қора андиз илдизи — 1 ошқошиқ; қоқи ўти барги — 1 ошқошиқ.\nБарча гиёҳлар яхшилаб майдаланилади ва аралаштирилади. 0,5 л қайноқ сувга 2 ошқошиқ йиғма солинади. 100 мл.дан, кунига 3 маҳал истеъмол қилинади.\nАрпа дони — 100 г; сули дони — 100 г; лимон моваси — 10 дона.\nГиёҳлар яхшилаб аралаштирилади. Йиғмага 2 л совуқ сув солинади, 1 кеча дамланади. 30 дақиқа қайнатилади ва 10 томчидан лимон шарбати солинади. Кун бўйи сув ўрнига истеъмол қилинади.\nЧой: 1 стакан қайноқ сувга 12 ошқошиқ барг солинади ва 15 дақиқа қайнатилади.\nЛовия қобиғи — 20 г; арслонқуйруқ барги — 10 г; дўлана гули — 10 г; оққайин шарбати — 1 л.\nСув ҳаммомида йиғманинг барчаси 5 соат дамланади. 0,5 стакандан, овқатдан аввал истеъмол қилинади.\n1 стакан қайноқ сувга 1 ошқошиқ сачратқи илдизи солинади. Термосда 5 соат дамланади. 0,5 стакандан, 3 маҳал, ҳар кунига истеъмол қилинади.\nЭслатма: Сачратқи қондаги қанд миқдорини пасайтириш хусусиятига эга.\nСачратқи барги — 4,0 г; қариқиз илдизи — 3,0 г; тиллабош ўти — 3,0 г; арслонқуйруқ барги — 3,0 г; дўлана меваси — 3,0 г; оққайин\nбарги — 2,0 г; қалампирялпиз барги — 2,0 г; буйрак чойи — 2,0 г; наъматак меваси 2,0 г.\n400 мл қайноқ сувга 2 ошқошиқ йиғма солинади. 10 соат дамланади. Иссиқ ҳолатда овқтдан 20 дақиқа аввал истеъмол қилинади.\nСачратқи ўти — 100 г; қариқиз барги — 100 г; газанда ўти барги — 100 г; қайнатилган картошка — 200 г; ерқалампир — 30 г; кўкпиёз — 30 г; ўсимлик ёғи — 40 г.\nВитаминли салат тайёрланади Туз, гармдорп таъбга қараб солинади. Қариқиз баргининг майдалангани 3,0 г қайноқ сувга солинади, салат билан бирга аралаштирилади. Мазкур хасталикда таом сифатида қўлланилади.\nСачратқи илдизи — 2,0 г; баргизуб барги — 2,0 г; бўймадарон барги ва гули — 2,0 г; далачой ўти — 6,0 г; тиллабош ўти — 2,0 г.\n4 ошқошиқ йиғмага 2,0 л қайноқ сув солинади. 1 соат дамланади. Овқтдан 0,5 соат олдин истеъмол қилинади.\nДалачой ўти — 2 қисм; макка попуги — 4 қисм; қариқиз илдизи — 5 қисм;\nқалампирялпиз барги — 1 қисм; ёнғоқ барги — 3 қисм; черника ўти — 3 қисм; наъматак меваси — 2 қисм; наъматак илдизи — 2 қисм.\nГиёҳлар барчаси яхшилаб майдаланилади ва аралаштирилади. Ҳар кеча 5 ошқошиқ йиғма 1 л қайноқ сувга термосга солинади. Кандли Диабет даволаш Бир кеча дамланади. 1 стакандан, кунига 3 марта истеъмол қилинади.\nЗаманика илдизи — 20 г; қорақиз илдизи — 20 г; қирқбўғин ўти — 20 г; қорақиз ўти — 20 г; қалампирялпиз ўти — 10 г; мойчечак гули 10 г.\n0,54 л қайноқ сувга 2 ошқошиқ йиғма солинади. 5 соат термосга дамланади. 3 маҳал, овқатдан аввал истеъмол қилинади.\nГазанда ўти — 2,0 г; қорақиз илдизи — 2,0 г; арча ғуддаси — 2,0 г; мойчечак гули — 2,0 г; зиғир уруғи — 1,0 г; қоқи ўти илдизи — 1,0 г.\n2 ошқошиқ йиғмага 400 мл қайноқ сув солинади. 10 дақиқа давомида қайнатилади, 15 дақиқа димланади. 0,5 стакандан, 3 маҳал, овқатдан олдин истеъмол қилинади.\nҚоқи ўти барги — 10 г; газанда ўти — 10 г; қирқбўғин ўти — 10 г; далачой ўти барги — 10 г.\n1 ошқошиқ йиғмага 300 мл иссиқ сув солинади. 5 дақиқа қайнатилади. 0,5 стакандан, кунига 3 маҳал, овқатдан олдин истеъмол қилинади.\nОқ ва қора халила, заъфарон, кардамон, япон мушмуласи, рўян томири, мумиё.\nҲаммасидан 10 г.дан олиниб, аралаштирилади ва 2,0 г.дан, кунига 3 маҳал, овқатдан олдин истеъмол қилинади.\nАнор дарахтининг пўсти, долчин, узунмурч, кардамон, сано барги, рўян томири, янон мушмуласи, арча ғуддаси, қора халила, темиртикан, гулхайри идизи, зирк меваси, мумиё. Ҳар биридан 5,0 г олиниб, аралаштирилади ва кунига 2,0 г.дан истеъмол қилинади, кетидан сув ичилади.\nЭслатма: Бу дамлама, кўнинча, қонни тозалашда қўлланилади.\nАнор дарахти, занжабил, узунмурч, заъфарон.\nҲар биридан 5,0 г.дан олиб, яхшилаб майдаланилади ва 2,0 г.дан, 3 маҳал истеъмол қилипади.\nМускат ёнғоғи, узунмурч, маржон дарахти пўсти, илдизи, долчин, қора анжир илдизи, парпи илдизи, зира, кариандр, кардамон.\nХ,ар биридан 5,0 г.дан олиниб, яхшилаб аралаштирилади. 2,0 г.дан, кунига 3 маҳал, сув билан биргаликда, овқатдан олдин истеъмол қилинади.\nЗаъфарон, қора халила, дўлана меваси гули, олманинг майдалангани, қора аижир илдизи, кариян илдизи, арслонқуйруқ ўти, мўмиё, анор дорахти пўсти, кардамон, беҳи меваси.\nҲар биридан 5,0 г.дан олиниб, яхшилаб арлаштирилади, 2,0 г.дан, овқатдан 0,5 соат олдин истеъмол қилинади.\nЭслатма: Иммунитетни оширишда ҳам қўлланилади.\nДалачой ўти — 10 г; мойчечак гули — 10 г; ловия қобиғи — 10 г; қирқбўғин ўти — 10 г; чермика ўти — 10 г; наъматак меваси — 10 г.\n2 ошқошиқ йиғмага 0,5 л сув қўшилади. Кандли Диабет даволаш\nДалачой ўти — 3 қис.м; дўлана меваси — 3 қисм; маржон дарахти гули — 2 қисм; денгиз карами — 2 қисм; зиғир уруғи — 1 қисм; зубтурум барги — 3 қисм; қорағат меваси; ловия қобиғи — 5 қисм; черника барги — 2 қисм; наъматак меваси — 2 қисм.\nАралашма тайёрланади. 12 соат димланади. 0,5 стакандан, 3 маҳал, овқагдан олдин истеъмол қилинади.\nБу гиёҳлар жигарнинг гликоген ишлаб чиқариш қобилиятини яхшилайди, қандда қанд миқдорининг камайишига ёрдам қилади, қувватини кучайтиради.\nДалачой ўти — 10 г; аралия илдизи — 10 г; мойчечак гули — 10 г; ловия қобиғи — 10 г; қирқбўғин — 15 г; чермика меваси — 10 г; наъматак меваси — 20 г.\n2 ошқошиқ йиғмани 0,5 л қайноқ сув билан биргаликда термосга солинада. 1 кеча дамланади. 0,5 стакандан, 3 маҳал, овқатдан олдин, 3-4 ҳафта давомида истеъмол қилинади.\nДалачой ўти — 50 г; оққайин ўти — 50 г; пармак барги — 50 г; қоқи ўти, илдизи — 50 г; ловия қобиғи — 50 г; черника барги — 50 г.\n4 ошқошиқ йиғмани 1 л қайноқ сув билан бирга термосга солинади. 1 кеча дамланади. 0,5 стакандан, 3 маҳал, овқатдан 20 дақиқа аввал истеъмол қилинади.\nДалачой ўти — 10 г; дўлана меваси — 15 г; маржон дарахт — 10 г; пармак барги — 15 г; зиғир уруғи — 15 г; қалампирялпиз барги —\n15 г; зуптуруп барги — 15 г; қорақиз барги — 15 г; ловия қобиғи — 15 г; черника барги — 15 г; наъматак меваси — 20 г.\nГиёҳлар яхшилаб аралаштирилади, сўнгра 3 ошқошиқ йиғма 0,5 л қайноқ сув билан биргаликда термосга солинади. 1 кеча дамланади. 0,5 стакандан, 3 маҳал, овқатдан 30 дақиқа аввал истеъмол қилинади.\nДалачой гули — 25 г; қоқи ўти — 25 г; ловия қобиғи — 25 г; черника барги — 25 г.\n3 ошқошиқ йиғма термосга солиниб, устидан 0,5 л қайноқ сув қуйилади. 1 кеча дамланади. Иссиқ ҳолатда 0,5 стакандан, 3 маҳал, овқатдан 30 дақиқа аввал истеъмол қилинади.\nДалачой ўти — 2 қисм; маккажўхори попуги — 4 қисм; қариқиз илдизи — 4 қисм; қалампирялпиз барги — 4 қисм; ёнғоқ барги — 4 қисм; черника барги — 4 қисм; наъматак меваси -4 қисм.\n3 ошқошиқ йиғмани термосга солиб, устидан 0,5 л қайноқ сув қуйилади ва бир кеча дамланади. Эртасига 0,5 стакандан ичилади.\nДалачой ўти — 3 қисм; дўлана меваси — 3 қисм; маржон дарахт — 3 қисм; нарманчақ барги — 2 қисм; ламинария — 2 қисм; зиғир уруғи — 1 қисм’ қалампир.ялпиз барги — 2\nқисм; зубтурум барги — 3 қисм; қорағат барги — 3 қисм; қорағат меваси — 3 қисм; ловия қобиғи — 3 қисм; чермика барги — 3 қисм; наъматак меваси — 2 қисм.\nЙиғма тайёрланади ва истеъмол қилинади. Кандли Диабет даволаш\nИгнр илдизи — 2 ошқошиқ; ширинмия илдизи — 4 ошқошиқ; аралия илдизи — 1 ошқошиқ; элеутерокок илдизи — 2 ошқошиқ; қора андиз илдизи — 3 ошқошиқ; олтиптомир илдизи — 1 ошқошиқ.\nошқошиқ йиғма 1 л иссиқ сув билан биргаликда термосга солинади. 10 соат дамланади. 0,5 стакандан, куннга 6 маҳал, овқатдан 30 дақиқа аввал истеъмол қилинади.\nОқ ва қора халила, заъфарон, кардамон, мўмиё, япон мушмуласи, рўян илдизи.\nЭслатма: Бу доривор ўсимликлар Кандли диабетнинг барча турларида қўлланилади.\nАиор дарахти пўсти, долчин, узунмурч, кардамон, сано барги, руян илдизи, япон мушмуласи, арча гудлдси, оқ ва қора халила, темиртикон ўги, гулхайри илдизи, зирк илдизи мўмиё, куркума.\nҲар биридан 10 г.дан олиб, яхшилаб аралаштирилади. 10 г йиғма 5 маҳал, 2,0 г.дан иссиқ сув билан бирга ичилади.\nБу дамлама, айниқса, қонни тозалашда асқотади.\nАнор дарахти пўсти, долчин, кардамон, қалампирмунчоқ, заъфарон.\nҲар биридан 10 г.дан олиб, яхшилаб аралаштирилади, 2,0 г йиғма иссиқ сув билан биргали кда ич илади.\nКандли диабетнинг барча турларида истеъмол қилинади, қон томирларини тозалайди, қон айланиш ҳамда ошқозоп фаолиятини яхшилайди.\nЖавз ёнғоғи, анор дарахти пўсти, узунмурч, маржон дарахти пўсти, селдар дарахти пўсти, ичир илдиз пояси, занжабил, парпи томпри, қораилдиз илдизи, зира, кашнич илдизи, кардамон.\nҲар биридан 10 г.дан олиб, яхшилаб аралаштирилади. 2,0 г йиғма сув билан, 0,5 стакапдан, 4 маҳал истеъмол қилинади.\nКардамон, занжабил, ош тузи, узунмурч.\nҲар биридан 10 г.дан олиб, яхшплаб аралаштирилади. Овқатдан олдин 1,0 г.дан иссиқ сув билан бирга ичилади. Кандли Диабет даволаш\nКардамон, мўмиё, оқ ва қора халила, заъфарон, арча ғуддаси.\nҲар биридан 10 г.дан олиб, яхшилаб аралаштирилади. Овқатдан 30 дақиқа аввал 0,5 г.дан истеъмол қилинади.\nЗаъфарон, оқ ва қора халила, олма илдизи, парпи томири, қора анжир илдизи, арслонқуйруқ ўти, мўмиё, анор дарахти пўсти, кардамон, беҳи.\nҲар биридан 10 г.дан олиб, яхшилаб аралаштирилади. 0,5 г йиғма иссиқ сув билан бирга овқатдан аввал истеъмол қилинади.\nОқ ва қора халила, заъфарон, кардамон, мўмиё, рўян илдизи, арча ғуддаси.\nҲар биридан 10 г.дан олиб яхшилаб аралаштирилади. 0,5 г.дан, кунига 3 маҳал, овқатдан аввал ичилади ҳамда Кандли диабетда истеъмол қилинади.\nОқ ва қора халила, қариқиз ўти, қалампирмунчоқ, жавзо ёнғоғи.\nҲар биридан 10 г.дан олиб яхшилаб аралаштирилади. 0,5 г йиғма кунига 3 маҳал, овқатдан аввал, иссиқ сув билан бирга ичилади.


Давлат шифохоналари электрон навбат билан ишлашни бошлайди\n12:39 / 25.02.2017\nЛойиҳага мувофиқ, тиббиёт муассасаларида электрон навбат тизими жорий этилиши мақсад қилинган. Бу эса беморнинг одатда, шифокор қабулига кириши учун жонли навбат кутиб, ортиқча вақт сарфламаслигини олдини олади.\nБундан ташқари, қишлоқ тиббиёт пунктлари ва бошқа шифохоналарда телетиббиётнинг жорий этилиши, электрон клиник карталарнинг ишга тушиши инсон саломатлигини ишончли муҳофаза қилишга, касалликнинг ташхиси ва унинг олдини олишда яқиндан ёрдам беради.\nМазкур лойиҳалар давлат раҳбарининг тиббиёт ходимлари билан ўтказган сўнгги икки учрашувидан кейин жорий қилинмоқда. Президент мамлакатдаги соғлиқни сақлаш тизимини кескин танқид қилган эди.\nшифохона электрон тизим


Ўзбекистон терма жамоаси кубок билан Тошкентга қайтди\nDec. 17, 2017, 11:48 a.m. 3453\nЎзбекистон ёшлар терма жамоаси Таиландда ўтган Халқаро мусобақа финалида Япония терма жамоасини мағлубиятга учратиб, чемпионликни қўлга киритгани ҳақида аввал хабар бериб ўтгандик.\nБугун терма жамоа вакиллари тонг саҳарда юртимизга қайтиб келишди. Чемпионларни Ислом Каримов номидаги Тошкент Халқаро Аэропортида ЎФФ масъуллари, футболчиларнинг яқинлари, мухлислар ва ОАВ ходимлари тантанали равишда кутиб олишди.\nЎФФ вице-президенти Шоакром Исроилов футболчилар қўлга киритган бу натижа катта ғалабаларнинг бошланиши эканини, мазкур футболчилар келгусида миллий терма жамоамиз таркибида ҳам шундай ютуқларга эришиб, халқимизни хурсанд қилиб юриши учун биргаликда ҳаракат қилиш зарурлигини таъкидлади.\nЁшлар терма жамоамиз бош мураббийи Равшан Ҳайдаров халқаро мусобақа ҳақида қуйидаги фикрларни билдириб ўтди.\n«Бу мусобақа январда бошланадиган Осиё чемпионати олдидан биз учун тайёргарлик вазифасини бажариб берди. Мусобақа давомида футболчиларнинг ҳолатини кўздан кечириб, турли тактикаларни синовдан ўтказдик. Асосий мақсадимиз январда Хитойда бўладиган Осиё чемпионатида муносиб иштирок этиш. Таркибимиздаги кўплаб ёшлар катта салоҳиятга эга. Уларнинг даражасини янада ошириб, миллий терма жамоага муносиб номзодларни тайёрлаш учун қўлимиздан келганча ҳаракат қиламиз», дея Ҳайдаровнинг сўзларини келтиради ЎФФ расмий сайти.\n13 Декабрь 4307\n13 Декабрь 3483\n13 Декабрь 11779\n12 Декабрь 4886\n13 Декабрь 16395


ЎзА - Етук мутахассис – соҳа истиқболи\nЕтук мутахассис – соҳа истиқболи\n09.03.2017 15:28 Чоп этиш версияси\nМеҳмонхонага мижоз кириб келади, меҳмонларни кутиб олиш ва қабул қилиш бўлими ходимидан бўш жой бор-йўқлигини сўрайди.\nРоль ўйнаётган талабаларни ўқитувчи шу ерда тўхтатади ва тушунтиради:\n– Мижозларни юқори маданий-эстетик талаблар асосида кутиб олиш, тез ва тартибли жойлаштириш меҳмонхона ишида энг муҳим босқичдир. Меҳмондаги илк таассурот ушбу жараёнда ҳосил бўлади...\nТошкент давлат иқтисодиёт университети халқаро туризм факультетининг “Туризм ва сервис” кафедраси ўқитувчиси Дилноза Умирова меҳмонхона хизматларининг тавсифи ва ўзига хос хусусиятларига оид дарсни факультетнинг янги ўқув амалиёт марказида олиб бормоқда.\nМеҳмонларни кутиб олиш ва қабул қилиш бўлими, ресторан ва кафе-бар, ётоқхона павильонлари шинам жиҳозланган ушбу марказда талабалар мижозларни кутиб олиш, рўйхатдан ўтказиш, дастурхонга таом тортиш, меҳмонлар билан муомала қилиш, юзага келган муаммоларни бартараф этиш бўйича амалий машғулотлар ўтказмоқда.\n– Ўқув амалиёт марказимизда худди замонавий меҳмонхоналардагидек муҳит яратилган, – дейди Д.Умирова. – Меҳмонларни кутиб олиш ва қабул қилиш бўлими ахборот- коммуникация технологиялари, ресторан жаҳон стандартларига мос жиҳозлар, замонавий дизайнга эга ётоқхона зарур мебеллар билан таъминланган. Мақсад – ёшлар олаётган назарий билимларини кўз билан кўриб, қўл билан ушлаб мустаҳкамласин. Меҳмонхона ишида амалий кўникмаларга эга, ўз ишининг етук мутахассиси бўлиб етишсин.\nДарҳақиқат, ҳар бир соҳа истиқболи ундаги кадрлар салоҳиятига боғлиқ. Сайёҳларга юқори сифат ва тез хизмат кўрсатишга қодир, мамлакат географияси, тарихи, осори-атиқалари, миллий қадриятлар, урф-одат ва анъаналарни чуқур биладиган, чет тилларида бемалол сўзлаша оладиган мутахассислар туризм тараққиётида муҳим роль ўйнайди.\nМамлакатимизда қадимий обидаларимиз, ёдгорликларимиз, табиатимиз гўзаллигини кенг тарғиб этиш, ишлаб чиқариш ва хизматлар кўрсатиш соҳасини ривожлантириш, дунё халқлари билан дўстона алоқаларни мустаҳкамлашда муҳим аҳамият касб этувчи туризм соҳасини янада ривожлантиришга алоҳида эътибор қаратилмоқда.\nПрезидентимиз Шавкат Мирзиёевнинг шу йил 7 февралдаги фармони билан тасдиқланган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида тараққиётимизнинг келгуси беш йилга мўлжалланган устувор йўналишлари қатори туризм индустриясини янада равнақ топтиришнинг аниқ механизмлари белгилаб берилди.\nЎзбекистонга сайёҳларнинг келиб-кетиши, маълум муддат яшаши учун зарур ташкилий-ҳуқуқий асослар такомиллаштирилмоқда. Меҳмонхона ва ресторанлар фаолияти, транспорт ва логистика тизими жаҳон стандартларига мослаштирилаётир.\nСоҳада етук мутахассислар тайёрлайдиган олий ва ўрта махсус таълим муассасалари ҳар томонлама қўллаб-қувватланмоқда. Уларнинг ўқув хоналари, лабораториялари, ахборот-ресурс марказлари замонавий меъёрлар асосида жиҳозланмоқда. Ўқув жараёни давлат таълим стандартларига мос, ёшларнинг қизиқиш ва интилишларига уйғун ташкил этилмоқда.\n– Факультетимиз Биринчи Президентимиз Ислом Каримовнинг 1999 йил 30 июндаги “Ўзбекистонда туризм соҳаси учун малакали кадрлар тайёрлаш тўғрисида”ги фармонига мувофиқ очилган, – дейди Тошкент давлат иқтисодиёт университетининг халқаро туризм факультети декани Нодир Расулов. – Бу ерда меҳмонхона хўжалиги, хизматлар кўрсатиш, туризмни ташкил этиш ва бошқариш, логистика ва инфратузилмани ривожлантириш бўйича пухта билим ва малакага эга етук мутахассислар камолга етмоқда.\nДавлатимиз раҳбарининг 2016 йил 2 декабрдаги “Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги фармони мамлакатимизда нафақат сайёҳлик индустриясини жадал тараққий эттириш, балки соҳада кадрлар салоҳиятини янада ошириш борасидаги ишларни янги босқичга кўтарди. Ушбу муҳим ҳужжат асосида факультетимизнинг ўқув амалиёт маркази ташкил этилди. Барча қулайликларга эга ушбу марказ бугунги кунда таълим жараёнида назария ва амалиёт уйғунлигини таъминлашга ҳисса қўшмоқда.\nТалабаларнинг амалий машғулотларни “жонли” ўтказишида муҳим аҳамият касб этувчи объектлардан яна бири университетнинг “Очиқ осмон остидаги музей” тарихий-маданий мажмуасидир. Унинг экспонатлари қаторидан ноёб меъморий обидаларимиз макетлари, бой маданиятимиз намуналари, кўркам табиатимиз манзаралари акс этган стендлар жой олган. Бу ерда мамлакатимизнинг туризм салоҳиятига доир инфо-турлар, турли илмий-амалий анжуманлар, конференциялар, ўқув-семинарлари, “мастер-класс”лар мунтазам ўтказилади.\nМеҳмонхона ва ресторан бизнеси ривожида хизмат кўрсатувчи касб эгалари, хусусан, официантларнинг алоҳида ўрни бор. Мижозлар кўнгилдагидек дам олиши учун официант ўз ишининг устаси бўлиши, сифатли хизмат кўрсатиш ва муомала маданиятини пухта эгаллаши керак. Факультетда меҳмонхоналар ва сайёҳлик компаниялари билан ҳамкорликда “Энг яхши стол сервиси” мавзуида маҳорат сабоқларининг анъанавий ташкил этилаётганидан кўзланган асосий мақсад – шу.\nФакультетда талабалар сайёҳларга малакали хизмат кўрсатиш борасида сабоқ олиш билан бирга туризмни алоҳида иқтисодий фаолият тури сифатида ўрганмоқда. Бўлажак мутахассислар туризм соҳаси ривожига инвестицияларни янада кўпроқ жалб қилиш орқали ишлаб чиқаришни ошириш, янги иш ўринлари яратиш, туризм хизматларининг сифатини юксалтириш ва унинг ноанъанавий усулларини йўлга қўйиш, янги саёҳат йўналишларини жорий этиш бўйича зарур билим ва кўникмаларга эга бўлмоқда.\nОлий таълим даргоҳида Туризмни ривожлантириш давлат қўмитаси ҳамкорлигида ташкил этилган иқтидорли талабаларнинг “Дебат клуби” фаолият кўрсатмоқда. Ушбу клубда сайёҳлик соҳасига оид энг долзарб мавзуларда ўзаро баҳс-мунозаралар олиб борилади.\nХалқаро туризм факультети Жаҳон сайёҳлик ташкилотига аъзо. Бу ерда АҚШ, Буюк Британия, Испания, Франция, Греция, Италия, Сингапур, Малайзия каби туризм ривожланган мамлакатларнинг олий ўқув юртлари билан яқин ҳамкорлик йўлга қўйилган.\nПрофессор-ўқитувчи ва талабалар хорижий мамлакатларда ўтадиган халқаро кўргазмалар, илмий конференция ва семинарларда мунтазам иштирок этмоқда.\n– Ўтган ўқув йилида CANEM лойиҳаси доирасида Испаниянинг Лас-Пальмас де Гран Канария университетида тажриба алмашиб қайтдик, – дейди факультет катта ўқитувчиси Шуҳрат Сайфуддинов. – Ўн ой мобайнида туризмни ташкил этишнинг европача стандартларини, меҳмонхона инфратузилмаси ва сервисининг замонавий кўринишларини ўргандик. Эгаллаган билим ва тажрибамиз бугун мамлакатимизда туризм менежменти ва маркетингини янада ривожлантириш салоҳиятига эга ёш кадрларни тарбиялашимизда асқотмоқда.\nҲар ўқув йилида ушбу факультетни икки юздан ортиқ талаба тамомлайди. Соҳадаги талаб ва таклифлар асосида уларни ишга жойлаштириш йўлга қўйилган. Туризмни ривожлантириш давлат қўмитаси, “O’zintur”, “Mard Ulug'bek”, “Yasmina-tour”, “Real dreams”, “Buyuk ipak yo'li” каби сайёҳлик фирмалари, “Wyndham”, “Lotte City Hotel Tashkent Palace”, “Miran International”, “Le Grande Plaza”, “Malika Таshkent” каби меҳмонхоналар билан ҳамкорлик шартномалари тузилган.\nБитирувчилар мутахассислик машғулотларини Туризмни ривожлантириш давлат қўмитасининг ўқув-маслаҳат марказида, меҳмонхоналарда, сайёҳлик фирма ва компанияларида ўтамоқда.\n– “Miran International” меҳмонхонасида туризм сервиси бўйича амалиёт ўтамоқдаман, – дейди талаба Назокат Акромова. – Танлаган соҳамизнинг етук мутахассиси бўлиб етишишимиз учун барча шароит яратилганидан хурсандмиз. Бу эътибор ва ғамхўрлик зиммамизга катта масъулият юклаб, замонавий билимларни пухта эгаллашга, юртимиз тараққиёти, халқимиз фаровонлиги йўлида бор куч ва салоҳиятимизни сафарбар этишга ундайди.\nМамлакатимизда сайёҳлик соҳасида бир минг икки юз элликдан ортиқ фирма ва компания, меҳмонхона фаолият юритмоқда. Уларда малакали кадрлар – туроператор, гид ва турли йўналишдаги бошқарувчиларга талаб катта. Университетда сайёҳлик соҳасида мунтазам ўтказилаётган бўш иш ўринлари ярмаркалари битирувчиларга ушбу фирма ва компаниялар фаолияти билан яқиндан танишиш, иш таклиф этувчиларга эса юқори малакали кадрларни танлаш имконини бермоқда.


Россия Камолиддин Шамсуддиновни Ўзбекистонга экстрадиция қилади\n18:46 / 18.04.2017\nРоссия бош прокуратураси банкдан пул ўмариб, терговдан яшириниб юрган Камолиддин Шамсуддиновнинг Ўзбекистонга экстрадиция қилиниши тўғрисида қарор қабул қилди. Бу ҳақида 18 апрель куни "Интерфакс" агентлиги хабар берди.\n"К.Шамсуддинов банк муассасаси бошқарувчиси лавозимида фаолият юритиб, банк мулкини ўмарган ҳамда ўз лавозимини суистеъмол қилган", - дейилади назорат органи матбуот хизматида.\nКўрилган зарар миқдорига аниқлик киритилмаган.\nКамолиддин Шамсуддинов Ўзбекистон Жиноий кодекси 167-моддасининг 2- ва 3-қисмлари (ўзлаштириш ёки сарфлаш орқали ўғирлик қилиш), 209-модданинг 1- ва 2-қисмлари (ҳужжатларни сохталаштириш), 205-модданинг 1- ва 2- қисмлари (лавозими ва ваколатини суистеъмол қилиш) бўйича айбланмоқда.\nПрокуратура матбуот хизмати маълумотларига кўра, Ўзбекистон фуқароси унинг ватанига экстрадиция қилинишига доир қарорига қарши аппеляция хатини топширган. Бироқ Қрим Олий суди унинг мурожаатини қондирмаган.\nРоссия Ўзбекистон банк фирибгар экстрадиция


Ёш юлдузга маслаҳат\n13 октябрь, 2021, 12:30\nТеглар:Ливерпуль | Челси\nАқлли гап бўлди\n“Челси”нинг чобиқ футболчиси Глен Жонсон “Боруссия”да порлаётган 18 ёшли ярим ҳимоячи Жуд Беллингем ўйин услуби жиҳатидан “аристократларга тўғри келмаслигини таъкидламоқда. Унинг айтишича, англиялик футболчи кўпроқ “Ливерпуль”га мос ўйин намойиш қиляпти.\nШунга қарамай, “Челси” Бундеслигада ўз салоҳиятини намойиш қилиш орқали Англия терма жамоасига жалб қилинаётган футболчига жиддий қизиқиш билдирмоқда.\nДортмундликлар сафида еттита учрашувда биттадан гол ва ассист муаллифи бўлган Беллингемга Глен Жонсон “Ливерпуль”га ўтишни маслаҳат беряпти. Унинг айтишича, Беллингем Лондонда жуда катта босим остида қолади ва ўз ўйинини йўқотиб қўйиши мумкин.\n"Ливерпуль" "Барса" юлдузи билан таркибни кучайтирмоқчи\n"Манчестер Юнайтед"да чемпионлик учун ҳеч қандай имконият йўқ!"


Ўринсиз тортишув (“Маснавийдан ибратли ҳикоялар”) | Azon.uz - Ахборот-таҳлилий портал\nЎринсиз тортишув (“Маснавийдан ибратли ҳикоялар”)\n1362 00:00 14.05.2019\nБир киши тўрт нафар фақирга: “Мана бунга хоҳласангизни сотиб олинг”, деб пул берди.\nУлардан бири форс эди. Ўз тилида: “Бу пулга “ангур”* сотиб олайлик”, деди.\nИккинчиси араб эди, у: “Бунга “инаб”** оламиз, жуда егим бор”, деди.\nТурк: “Мен ангур, инаб хоҳламайман. Яхшиси, узум олайлик”, деди.\nРумлик эса: “Тортишишни бас қилинг, бу пулга “истафил”*** оламиз”, деди.\nБир-бирлари билан тортишиб, уришиб кетишди. Ниҳоят, турли тилларни биладиган киши келиб, уларни ажратди. Ҳар бирини тинглади. Сўнг пулга узум харид қилиб: “Сиз истаётган нарса мана шу эмасмиди?”, деб сўради.\nУлар бир овозда: “Ҳа, шу-шу!”, дейишди.\nЖоҳилликлари сабаб истаклари бир эканини ажрата олишмади.\nМинг афсуски, бу каби ўринсиз тафриқа ва жанжаллар ҳали ҳамон барҳам топгани йўқ. То бир-биримизни англамагунимизча, ечим топмайди.\n* Ангур – Форсча сўз бўлиб, «узум» маъносини беради. ** Инаб – Араб тилида «узум» деганидир. *** Истафил – Юнонча бу сўз ҳам «узум» маъноси англатади.\n1733 18:00 19.07.2019\n897 11:30 15.07.2019\n1591 16:05 12.07.2019\n1283 19:05 10.07.2019\n1318 19:10 05.07.2019\n2058 11:45 03.07.2019


Қум бўрони сабабли Пекин осмони сариқ тусга кирди (фото ва видео) - Daryo\n14:57, 16.04.2021 14098\nҚум бўрони сабабли Пекин осмони сариқ тусга кирди (фото ва видео)\nХитойнинг шимолидан бўрон олиб келган қум зарралари билан ифлосланиш оқибатида Пекин шаҳрининг осмони сариқ тусга кирди. Бу ҳақда Reuters хабар берди.\n«Хитойнинг шимолидан шамол олиб келган қум зарралари ва чангдан иборат улкан булутлар натижасида Пекин осмони сариқ тусга кирди, ҳавонинг ифлосланиш даражаси кескин ошди», — дейилади хабарда.\nМаҳаллий ҳукуматнинг маълумот беришича, 14 апрель соат 16:00 ҳолатига кўра, асосан қум ва чангнинг катта зарралари туфайли Пекиннинг ҳаво сифати индекси 324 гача кўтарилди. Кечқурун шаҳарнинг баъзи қисмларида бу кўрсаткич 1300 дан ошди.\nХитой метеорология бошқармасининг хабарига кўра, қум зарралари Мўғулистон ва Хитойнинг Ички Мўғулистон минтақасидан келган. Жума кунигача кучли шамол оқибатида Марказий ва Шарқий Хитойда ҳавонинг ифлосланиш даражаси ортиши кутилмоқда.\nТаъкидланишича, ҳаводаги қум миқдори ўтган ойда Хитойнинг шимолида содир бўлган иккита қум бўронига қараганда камроқ, лекин шамол тезлиги юқорироқ бўлди.\nХитой одатдагидек ҳар йилги қум бўронларига Мўғулистоннинг Гоби саҳроси сабабчи эканини таъкидламоқда.\nХитойнинг Гансу минтақаси делегатларининг март ойида парламентга берган баёнотида таъкидланишича, ҳар йили мамлакатга бўладиган қум бўронларининг ярмидан кўпи чет элдан, асосан, Мўғулистоннинг жанубидан келади.\nSee the sandstorm coming in Beijing today pic.twitter.com/ihng5lSkuE\n— Zhou Lei (@ZhouLeiArt) April 15, 2021\nҚум бўронларини тўсиш учун Пекин ҳукумати «Буюк яшил девор» лойиҳаси доирасида мамлакат чегаралари бўйлаб миллионлаб дарахтлар экмоқда.\nПекинга ёпирилган сўнгги ўн йилликдаги энг кучли қум бўрони — фотосуратларда\nЯпония ва Жанубий Кореяни қум бўрони қоплади (фото)\nҚум бўрони таъсири Москвада ҳам сезилди: шаҳарда чанг концентрацияси ошди\n19:38, 26.09.2021 82129\n12:39, 28.09.2021 43477\n«Уй зиндонга айланди». «Толибон» ҳокимиятни қўлга олганидан бир ой ўтиб, афғонистонлик аёллар қандай яшамоқда?\n21:15, 10.10.2021 46412\nТатаристондаги авиаҳалокат тафсилотлари маълум бўлди. Мотам эълон қилинди, жиноят иши қўзғатилди\n23:54 Бугун 4509\n23:49 Бугун 6902\n23:38 Бугун 4932\n23:17 Бугун 10192\n13:54, 21.10.2021 123811\n18:33, 21.10.2021 79656\n18:13, 21.10.2021 78808\n22:36, 20.10.2021 70874